Yusufu Annyonnyola Amakulu g’Ebirooto bya Falaawo | Koppa Okukkiriza Kwabwe\nBISOME MU Afrikaans Albanian Amharic Armenian Aymara Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Luswayiri Luswayiri (Congo) Luvale Luwalabu Macedonian Malagasy Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Waray-Waray Xhosa Yoruba Zapotec (Isthmus) Zulu\nYUSUFU ali mu kkomera. Kuba akafaananyi ng’attulukuka entuuyo oluvannyuma lw’okukola ennyo mu kkomera. Ekkomera lirimu ebbugumu lingi olw’akasana akangi akaaka e Misiri. Kirabika amanyi buli kimu ekiri mu kkomera eryo kubanga alimazeemu emyaka mingi. Wadde ng’assibwamu nnyo ekitiibwa mu kkomera eryo, akyali musibe.\nEmirundi mingi Yusufu ateekwa okuba nga yajjukiranga obulamu bwe yalimu e Kebbulooni, ng’akyalunda endiga za kitaawe. Yalina emyaka nga 17 egy’obukulu kitaawe Yakobo we yamutumira eri baganda be. Eddembe lye yalina mu kiseera ekyo, kati lwali lufumo bufumo. Baganda be baamukwatirwa obuggya era baali baagala kumutta, naye oluvannyuma ne bamutunda okuba omuddu. Yatwalibwa e Misiri, era yasooka kuweereza mu maka g’omukungu Omumisiri ayitibwa Potifaali. Potifaali yali ayagala nnyo Yusufu, naye lumu muka Potifaali yawaayiriza Yusufu nti yali agezaako okumukwata, era ekyo kyaviirako Yusufu okusibibwa mu kkomera. *—Olubereberye, essuula 37, 39.\nMu kiseera kino Yusufu yali aweza emyaka 28 egy’obukulu, era nga waali waakayita emyaka nga kkumi nga muddu era ng’ali mu kkomera. Ebintu byali tebimugendera nga bwe yali asuubira. Ekiseera kyandituuse n’ava mu kkomera? Yandizzeemu okulaba ku kitaawe eyali akaddiye oba ku muto we Benyamini gwe yali ayagala ennyo? Yandimaze bbanga ki mu kkomera?\nWaliwo embeera yonna eyali ekuleeteddeko okuwulira nga Yusufu? Oluusi obulamu bwaffe tebuba nga bwe twali tusuubira nga tukyali bato. Tuyinza okumala ekiseera kiwanvu nga tuli mu mbeera enzibu era nga tetulaba ngeri ya kugivvuunukamu. Ka tulabe bye tuyinza okuyigira ku Yusufu eyalina okukkiriza okw’amaanyi.\n“YAKUWA YEEYONGERA OKUBA AWAMU NE YUSUFU”\nYusufu yali akimanyi nti Yakuwa Katonda we tamwerabiranga. Ne mu kiseera ekyo nga Yusufu ali mu kkomera, Yakuwa yeeyongera okumuwa emikisa. Bayibuli egamba nti: “Yakuwa yeeyongera okuba awamu ne Yusufu n’amulaganga okwagala okutajjulukuka era n’amuleetera okusiimibwa mu maaso g’omukulu w’ekkomera.” (Olubereberye 39:21-23, NW) Olw’okuba Yusufu yali muwulize, Katonda yalina ensonga ennungi kw’asinziira okumuwa emikisa. Nga kiteekwa okuba nga kyamuzzangamu nnyo amaanyi okukimanya nti Yakuwa yali wamu naye!\nTugambe nti Yakuwa yali ayagala Yusufu abeere mu kkomera eryo obulamu bwe bwonna? Yusufu yali tamanyi lunaku lwe yandivudde mu kkomera eryo, naye yeeyongera okusaba Katonda we. Nga bwe kitera okubeera, essaala ye yaddibwamu mu ngeri gye yali tasuubira. Lumu abasibe abalala babiri baleetebwa mu kkomera eryo—baali bakungu ba Falaawo. Omu yali akulira abaali bafumbira Falaawo emigaati, ate ng’omulala akulira abaali baweereza Falaawo eby’okunywa.—Olubereberye 40:1-3.\nOmukulu w’ekkomera eryo yawa Yusufu obuvunaanyizibwa obw’okulabirira abakungu abo. * Lumu bombi baaloota ebirooto ebyeraliikiriza, era enkeera Yusufu bwe yabalaba, yakitegeera nti waliwo ekikyamu. Yababuuza nti: ‘Kiki ekibanakuwazizza bwe kityo leero?’ (Olubereberye 40:3-7) Oboolyawo engeri ey’ekisa Yusufu gye yabayisangamu ye yabaleetera obutatya kumubuulira ekyali kibanakuwazizza. Yusufu yali tamanyi nti bye baali bagenda okumubuulira byali bigenda kuleetawo enkyukakyuka ey’amaanyi mu bulamu bwe. Singa Yusufu talaga basajja abo ekisa, oboolyawo bandisirise busirisi. Oyinza okwebuuza nti, ‘Nange nfaayo ku bantu abalala?’\nYusufu yayisanga bulungi basibe banne era yabawanga ekitiibwa\nAbasajja abo ababiri bannyonnyola Yusufu nti baali beeraliikirivu kubanga baali baloose ebirooto eby’entiisa, ate nga tewali yali asobola kubabuulira makulu gaabyo. Abamisiri baali bakkiririza nnyo mu birooto era nga beesiga nnyo abantu abaagambanga nti basobola okunnyonnyola amakulu gaabyo. Abasajja abo baali tebamanyi nti ebirooto byabwe byava eri Yakuwa, Katonda wa Yusufu. Naye ye Yusufu yali akimanyi. Yabagamba nti: “Okutegeeza amakulu si kwa Katonda? Mukimbuulire, mbeegayiridde.” (Olubereberye 40:8) Ebigambo bya Yusufu ebyo bikyali bikulu eri abo bonna abaagala okuyiga ebikwata ku Katonda. Okusobola okutegeera ebiri mu Kigambo kya Katonda, ffenna kitwetaagisa okuba abawombeefu n’okwesiga Katonda.—1 Abassessaloniika 2:13; Yakobo 4:6.\nEyali akulira abaweereza Falaawo eby’okunywa ye yasooka okwogera. Yagamba Yusufu nti mu kirooto kye, yalaba omuzabbibu nga guliko amatabi asatu era amatabi ago ne gabalako ebirimba by’ezzabbibu. Ezzabbibu lyayengera era n’alikamulira mu kikopo kya Falaawo. Yakuwa Katonda yasobozesa Yusufu okutegeererawo amakulu g’ekirooto ekyo. Yannyonnyola oyo eyali akulira abaweereza Falaawo eby’okunywa nti amatabi asatu gaali gategeeza ennaku ssatu; mu nnaku ssatu, Falaawo yali agenda kumuzzaayo ku mulimu gwe. Oluvannyuma Yusufu yamusaba nti: ‘Onzijukiranga n’onjogerako eri Falaawo.’ Ate era Yusufu yamunnyonnyola nti yawambibwa mu nsi y’ewaabwe n’asibibwa mu kkomera ate nga talina musango gwe yazza.—Olubereberye 40:9-15.\nOyo eyali akulira abaweereza Falaawo emigaati yasanyuka bwe yawulira amawulire amalungi munne ge yali afunye, era naye yasaba Yusufu amubuulire amakulu g’ekirooto kye. Yaloota nga yeetisse ebibbo bisatu ebyalimu emigaati, era ng’ebinyonyi birya emigaati egyali mu kimu ku bibbo bye yali yeetisse. Katonda era yayamba Yusufu okumanya amakulu g’ekirooto ekyo, naye tegaali mawulire malungi. Yusufu yagamba nti: ‘Gano ge makulu gaakyo. Ebibbo ebisatu ze nnaku ssatu. Mu nnaku ssatu Falaawo ajja kukutemako omutwe akuwanike ku muti, era ebinyonyi bijja kulya ennyama yo.’ (Olubereberye 40:16-19) Okufaananako abaweereza ba Katonda bonna abeesigwa, Yusufu teyatya kubabuulira bubaka bwonna Katonda bwe yali amuwadde, omwali amawulire amalungi n’obubaka obw’omusango.—Isaaya 61:2.\nOluvannyuma lw’ennaku ssatu, ebigambo bya Yusufu byatuukirira. Falaawo yakuza amazaalibwa ge, ekintu abaweereza ba Katonda kye bataakolanga, era ku lunaku olwo n’alagira abaweereza be ababiri ne baggibwa mu kkomera. Oyo eyali amufumbira emigaati yattibwa, naye oyo eyali amuweereza eby’okunywa n’azzibwa ku mulimu gwe nga Yusufu bwe yabagamba. Eky’ennaku, omusajja oyo teyajjukira Yusufu.—Olubereberye 40:20-23.\n“SI NZE, NAYE KATONDA”\nWaayitawo emyaka ebiri miramba. (Olubereberye 41:1) Teeberezaamu ngeri ekyo gye kyayisaamu Yusufu! Oboolyawo yali asuubira nti yandivudde mu kkomera amangu ddala olw’okuba Yakuwa yamusobozesa okunnyonnyola amakulu g’ebirooto by’abaweereza ba Falaawo ebyali ebizibu. Kirabika buli lunaku olwakyanga yasuubiranga nti lwe yandivudde mu kkomera, kyokka yalimalamu emyaka emirala ebiri. Emyaka egyo ebiri giteekwa okuba nga gyali mizibu nnyo eri Yusufu. Kyokka teyalekera awo kwesiga Yakuwa Katonda we. Mu kifo ky’okudda awo okweraliikirira, yeeyongera okugumiikiriza n’asobola okuyita mu kiseera ekyo ekyali ekizibu ennyo.—Yakobo 1:4.\nMu kiseera kino ekizibu ennyo, ffenna twetaaga okuba abagumiikiriza. Okusobola okugumira ebigezo bye tufuna mu bulamu, twetaaga okusaba Katonda atuyambe okuba abavumu, abagumiikiriza, era abakkakkamu. Katonda asobola okutuyamba okugumira ebizibu n’okusigala nga tulina essuubi, nga bwe yayamba Yusufu.—Abaruumi 12:12; 15:13.\nOmuweereza wa Falaawo yali yeerabidde Yusufu, naye ye Yakuwa teyeerabira Yusufu. Lumu Katonda yaloosa Falaawo ebirooto bibiri Falaawo bye yali tayinza kwerabira. Mu kirooto ekyasooka, Falaawo yalaba ente musanvu ezirabika obulungi era engevvu, nga ziva mu Mugga Kiyira, oluvannyuma n’alaba ente endala musanvu ezirabika obubi, era nga nkovvu. Ente enkovvu ne zirya ente engevvu. Mu kirooto eky’okubiri, Falaawo yalaba ebirimba musanvu eby’eŋŋaano ebirungi nga bimera ku kikolo kimu. Oluvannyuma n’alaba ebirimba ebirala musanvu ebiwotofu, era ebirimba ebyo ebiwotofu ne bimira ebirimba ebirungi. Enkeera Falaawo yazuukuka nga mweraliikirivu nnyo, n’ayita abasajja be bonna abagezigezi n’abalaguzi bamunnyonnyole amakulu g’ebirooto ebyo. Bonna baalemwa okumunnyonnyola. (Olubereberye 41:1-8) Tetumanyi oba bonna baasirika busirisi oba baamubuulira ebikontana, naye ye Falaawo kye yali ayagala kwe kumanya amakulu g’ebirooto bye.\nKyaddaaki, omuweereza wa Falaawo eyali akulira abamuweereza eby’okunywa yajjukira Yusufu! Yabuulira Falaawo ebyaliwo emyaka ebiri emabega nga bali mu kkomera. Yamutegeeza nti Yusufu yannyonnyola amakulu g’ekirooto kye n’amakulu g’ekirooto kya munne eyali akulira abaweereza Falaawo emigaati. Amangu ddala, Falaawo yatumya Yusufu okuva mu kkomera.—Olubereberye 41:9-13.\nTeeberezaamu engeri Yusufu gye yawuliramu bwe yalaba ababaka ba Falaawo abaali bazze okumuggya mu kkomera. Yakyusizaawo engoye ze era ne yeemwa—ayinza okuba nga yeemwa enviiri zonna ku mutwe, kubanga ako kaali kalombolombo k’Abamisiri. Ateekwa okuba nga yasaba nnyo Yakuwa amuyambe okuddamu obulungi Falaawo. Mu kaseera katono, yatuuka mu lubiri n’ayimirira mu maaso ga Falaawo. Bayibuli egamba nti: “Falaawo n’agamba Yusufu nti: ‘Nnaloose ekirooto naye tewali ayinza kumbuulira makulu gaakyo. Mpulidde nga bakwogerako nti oyinza okuwulira ekirooto n’otegeeza amakulu gaakyo.’” Engeri Yusufu gye yaddamu Falaawo era etulaga nti Yusufu yali muwombeefu, era ng’akkiririza nnyo mu Katonda. Yamuddamu nti: “Si nze, naye Katonda y’anaategeeza Falaawo obubaka obulungi.”—Olubereberye 41:14-16, NW.\nMu buwombeefu, Yusufu yagamba Falaawo nti: “Si nze, naye Katonda”\nYakuwa ayagala nnyo abantu abawombeefu era abeesigwa gy’ali, era yasobozesa Yusufu okutegeera amakulu g’ebirooto ebyali biremye abasajja abagezigezi n’abalaguzi. Yusufu yannyonnyola nti ebirooto bya Falaawo byalina amakulu ge gamu. Falaawo yaloota emirundi ebiri kubanga ebirooto ebyo byali biteekwa okutuukirira. Ente omusanvu ezirabika obulungi n’ebirimba by’eŋŋaano omusanvu ebirungi byali bitegeeza emyaka musanvu egy’ekyengera mu nsi y’e Misiri, ate ente omusanvu enkovvu n’ebirimba by’eŋŋaano omusanvu ebiwotofu byali bitegeeza emyaka emirala musanvu egy’enjala. Enjala eyo yandibadde ya maanyi nnyo.—Olubereberye 41:25-32.\nFalaawo yakkiriza ebyo Yusufu bye yamunnyonnyola. Naye kiki kye yandikoze? Yusufu yawa Falaawo amagezi. Falaawo yalina okunoonya omusajja “ow’amagezi” alabirire omulimu gw’okukuŋŋaanya emmere mu myaka omusanvu egy’ekyengera, asobole okugigabira abantu mu kiseera eky’enjala ekyandiddiridde. (Olubereberye 41:33-36) Obumanyirivu n’obusobozi Yusufu bye yalina byali bimusobozesa okukola obulungi omulimu ogwo, naye teyagamba nti bagumuwe. Olw’okuba yali muwombeefu era ng’alina okukkiriza okw’amaanyi, teyeegulumiza. Bwe tuba n’okukkiriza okw’amaanyi, kituyamba obutaba ba malala n’obuteegulumiza. Bwe tukwasa Katonda byonna ebitweraliikiriza, tuwulira emirembe mu mutima.\n‘TUYINZA OKUFUNA OMUSAJJA NG’ONO?’\nFalaawo n’abaweereza be bonna baakiraba nti amagezi Yusufu ge yabawa gaali malungi nnyo. Ate era Falaawo yakitegeera nti Katonda wa Yusufu ye yali asobozesezza Yusufu okubawa amagezi ago. Bw’atyo n’agamba abaweereza be nti: ‘Tuyinza okufuna omusajja ng’ono, omusajja aliko omwoyo gwa Katonda?’ Era yagamba Yusufu nti: ‘Kubanga Katonda akulaze ebyo byonna, tewali wa magezi nga ggwe. Ggwe ojja okufuga ennyumba yange, era abantu bange bonna banaagonderanga ekigambo kyo. Naye mu ntebe yange, nze nnaakusinganga obukulu.’—Olubereberye 41:38-41.\nFalaawo yatuukiriza bye yayogera. Amangu ago Yusufu yayambazibwa ebyambalo ebirungi. Falaawo yawa Yusufu omukuufu ogwa zzaabu, empeta eramba, n’eggaali lye ery’okubiri asobole okutalaaga Misiri yonna ng’akuŋŋaanya emmere. (Olubereberye 41:42-44) Mu kaseera mpa we kaaga, Yusufu eyali omusibe yafuuka omukungu wa kabaka, era nga y’addirira Falaawo mu buyinza. Yusufu yaganyulwa nnyo olw’okuba n’okukkiriza okw’amaanyi. Yakuwa yali alaba engeri etali ya bwenkanya omuweereza we gye yayisibwangamu okumala emyaka mingi. Yayamba Yusufu mu kiseera ekituufu era mu ngeri entuufu. Ng’oggyeeko okuyamba Yusufu, Yakuwa era yali ayagala okuwonyaawo abantu abandivuddemu eggwanga lya Isiraeri. Ekyo yakikola atya? Ekibuuzo ekyo kijja kuddibwamu gye bujja mu kitundu nga kino ekifulumira mu katabo kano.\nBw’oba oli mu mbeera enzibu, oboolyawo ng’oyisiddwa mu ngeri etali ya bwenkanya okumala emyaka mingi, toggwaamu maanyi. Jjukira Yusufu. Olw’okuba Yusufu yasigala nga wa kisa, nga muwombeefu, nga mugumiikiriza, era ng’alina okukkiriza okw’amaanyi, Katonda yamuwa emikisa mingi.\n^ lup. 4 Laba ebitundu ebirina omutwe, “Koppa Okukkiriza Kwabwe” mu Omunaala gw’Omukuumi ogwa Agusito 1 ne Noovemba 1, 2014.\n^ lup. 10 Abamisiri ab’edda baalyanga emigaati oba keeki ez’ebika eby’enjawulo ebisukka mu 90. N’olwekyo, omuntu eyakuliranga abaafumbiranga Falaawo emigaati yabanga muntu wa kitiibwa nnyo. Ate era waliwo eyakuliranga abaaweerezanga Falaawo eby’okunywa. Abo be baakakasanga nti envinnyo oba omwenge Falaawo gwe yanywanga gwe gwabanga gusingayo obulungi era baagukuumanga guleme kuteekebwamu butwa, kubanga bakabaka baateranga okuliibwamu olukwe ne baweebwa obutwa. Oluusi omuntu eyaweerezanga kabaka eby’okunywa yafuukanga muwi wa magezi, era kabaka yamwesiganga nnyo.\nAbasajja n’abakazi abeesigwa aboogerwako mu Bayibuli, tubayigirako ki leero?


Bukedde Online - Mmotoka ya Poliisi ebadde egobagana n'owa bboodabbooda ekoonye bbebi n'egenda bugenzi!\nEyabula kati emyezi ebiri yeeraliikirizza ...\nBino bibaddewo ku ssaawa ssatu ez'okumakya ga leero ku Lwokutaano e Kabowa we bayita ku katale ka Kidomoole ku luguudo lwa Ssuuna Road olumanyiddwa ng'olwa Diniya, patrol ebadde eya langi enzirugavu ebadde eva mu Ndeeba okudda e Wankuluku .\nEsanze owa bboodabbooda atisse omusaabaze ne bamugoba okumukwata, wabula naye n'abatebuka n'ayongera sipiidi, mu kumugoba baagadde okusimba patrol ebbali bamugobe n'ebigere, eno gye basanze omwana Maria Namutunzi ow'emyaka 3 abadde ne nnyina ku katale w'akolera okumpi n'ekkubo ne bamukoona.\nOlutegedde nti bakoonye omuntu,Patrol ezizzaako buzza n'edduka neyeeyongerayo, nyina w'omwana Sarah Namulindwa agambye nti, Patrol ebaddeko abaserikale mukaaga emabega nga bambadde yunifoomu z'ebibomboola bya bbulu nga ne mu maaso eriyo babiri, nti kyokka ekibewuunyisizza olutegedde nti bakoonye omuntu bavuzi buvuzi ne badduka.\nOmwana addusiddwa mu kalwaliro ka Beta life Medical Center e Wankulukuku okufuna obujjanjabi obusookerwako, ng'eno bakizudde ng'omwana avuddemu amannyo mukaaga ssaako okufuna ebisago ku mutwe.\nAbasawo babalagidde okwongerayo omwana mu ddwaaliro eddene akubwe ebifaananyi ku mutwe okulaba oba waliwo obuvune obulala bw'afunye, era omwana ali mu bulumi obutagambika ng'agamba nti buli wamu wamuluma.


Bukedde Online - Aba DP e Mukono batongozza enteekateeka z'okuwandiisa bannakibiina abaneetaba mu kulonda kwa 2021\nAbakulembeze b'ekibiina kya Democratic Party (DP) batongozza enkola ey'okutalaaga ebyalo eby'enjawulo ebikola ekibuga Mukono mu kaweefube ow'okuwandiisa abantu okuva wansi ng'enkola ey'okunyweza obukulembeze bwabwe n'okutuukiriza ekigendererwa kyabwe eky'okukyusa obukulembeze bw'eggwanga.\nEnteekateeka eno yakulembeddwaamu Mmeeya w'ekibuga Mukono, George Fred Kagimu ku Festino Cite e Mukono. Yategeezezza nti, enkola eno egenda kuyamba abo bonna ababadde bakyalimu okutya okuyingira ebyobufuzi naddala ab'omu byalo abeetuddeko abandibadde ab'omugaso ssinga banaaba beetabye mu byobufuzi.\n"Ekigendererwa kyaffe kya kulaba nga tuzimba ekibiina nga tutandikira ku byalo era y'ensonga lwaki tukung'aanye okutema empenda ku bwe tugenda okutuukirira abo bonna abandyetaaze okutwegattako n'ababadde balina ebizibu nga byekuusa ku ntalo mu kibiina kyaffe tuzigonjoole olwo tutandike omulimu awatali bukuubagano." Kagimu bwe yagambye.\nKagimu yasabye abakulembeze bano okutambulira ku mulamwa gw'okubeera ab'amazima, abenkanya n'okwaniriza ab'ekibiina kya Pipo Power era bakolaganire wamu okukuba enkung'aana ezitaliimu ntalo baagazise abantu ekibiina n'okuyingira ebyobufuzi okuyamba ku Bannayuganda.\nOno oluvannyuma yabalambululidde ennaku ez'enjawulo mu mwaka guno ze bagenda okutambulirako nga kw'ogasse n'ennaku endala ez'okwewandiisizaako mu nteekateeka y'okulonda obukulembeze obw'emitendera egy'enjawulo okubindabinda, nga zino zaatekebwawo akakiiko k'eby'okulonda nga kino kyakoleddwa okwewala okubuzaabuzibwa.\nSsentebe wa LC III e Mukono, Jamiru Kakembo yasabye abeetabye mu lukiiko okukomya enkola ey'okutagalira mu bibiina bamanye kye baagala n'okweggyamu embeera ey'okweyagaliza bokka.\n"Mulekere awo okukoppa enkola y'abeebibiina ebirala ey'okweyogerera amafuukuule ate nga muli ba kibiina kimu. Nsaba ku mulundi guno ffe ab'ekibiina kya DP Pipo power tubeere banjawulo ku bo osanga tunaabeera ekyokulabirako eri bannaffe tutereeze mu byobufuzi by'eggwanga lyaffe," Kakembo bwe yagambye.\nAbantu abeetabye mu lukiiko baasabye abaneesimbawo ku bifo ebinene mu Mukono okufaayo okulaba nga balonda abantu abeesigwa abanaabakuumira obululu bwabwe mu kulonda kw'omwaka ogujja beewale okubuzaabuzibwa n'okubabbako obululu olw'obulagajjavu bwabwe.\nMeeya George Fred Kagimu\nAgambibwa okusaddaaka omwana awonye okugajambulwa abatuuze e Matugga\nAfande obwayaaya abusobola\nWenger agambye nti takyalaba mipiira gya Arsenal\nKu Bukedde TV ku Lwomukaaga ssaawa 3:00 tosubwa byanabiwala ebinoonya.\nLooya avuddeyo n'awagira Nabbi Omukazi okufuna obukadde 700 ku mmaali ya Yiga\nEyali bba wa Namisinga avuddeyo n'anyumiza Josephat Sseguya nga Pasita Siraje bwe yamumutwalako omukazi ng'akyali na nnakawere. Bino omuwala yasooka kubyegaana naye oluvannyuma byavaayo.


Bukedde Online - Omulamuzi agaanyi obujulizi bwâ€™essimu\nTusasula tutya eza UMEME\nOmukazi aleekaana nga twegatta?\nNyanzi ofiisi wa poliisi eyakulira okwekenneenya ebifo ewazzibwa omusango. Bino bye yategeezezza Omulamuzi Moses Mukiibi owa Kkooti Enkulu e Masaka\nStephen Wagona (Omuwaabi w'emisango gya Gavumenti): Ngâ€™oggyeeko Kayugi, kifo ki ekirala kye watuukako mu musango guno?\nNyanzi: Nnatuukako mu maka ga Kajubi e Gayaza-Masaka, Makerere okumpi ne LDC.\nWagona: Ekizimbe byali byâ€™ani ebyâ€™e Makerere?\nNyanzi: Bya Kato Kajubi.\nWagona: Ani yabakulembera okutuukayo?\nNyanzi: Umar Bosco Kateregga.\nWagona: Ggwe walina buvunaanyizibwa ki?\nNyanzi: Nnali nkuba bifaananyi.\nWagona: Wagenda nâ€™ani?\nNyanzi: Nnali ne mbega Etyang.\nWagona: Olina ekirala kye wakola?\nNyanzi: Nnakuba bifaananyi byokka.\nWagona: Olina ekintu ekirala kye wakola mu musango guno?\nWagona: Wagendako mu kkooti yonna ku musango guno?\nNyanzi: Nga 27, November, 2008, Kopolo Migadde yafuna nnamba za ssimu bbiri okuva ku Kateregga nga twetaaga okufuna obujulizi okuva mu MTN okukakasa oba bannanyinizo baali bawuliziganya. Ku lunaku olwo nnagenda mu maaso gâ€™omulamuzi wâ€™eddaala erisooka owâ€™e Masaka, Nanteza Kikomeko okufuna olukusa lwa kkooti okufuna olukalala lwâ€™amasimu okuva mu MTN.\nWagona: Kiki kye wafuna?\nNyanzi: Nnafuna ekiragiro kya kkooti nâ€™obujulizi obuwandiike.\nMulamuzi: MTN erina ffoomu etongole gyâ€™ojjuza okufuna obujulizi?\nNyanzi: Nnafuna ffoomu okuva mu MTN, gye nnalina okutwala mu kkooti ejjuzibwemu.\nMulamuzi: Ani ajjuzaamu ffoomu eyo?\nNyanzi: Ejjuzibwamu ku Poliisi, omulamuzi nâ€™agissaako omukono.\nMulamuzi: Nnamba ki eyâ€™omusango gye wassa ku kiragiro kya kkooti?\nNyanzi: nnamba 3403/08.\nWagona: Omulamuzi wamusanga wa?\nNyanzi: Mu ofiisi ye.\nWagona: Kiki kye wakola?\nNyanzi: Omulamuzi nnamweyanjulira ne mmunnyonnyola ensonga eyali entutte. Yandayiza nga nkutte Kulaani, bwe nnamala okulayira nâ€™ampa olukusa era yassa omukono ku kiragiro kya kkooti nâ€™akimpa.\nWagona: Kiki ekyaddako?\nNyanzi: Nnagenda mu MTN ne mpaayo ekiragiro kya kkooti nâ€™ekirayiro kye nnakuba mu maaso nâ€™omulamuzi.\nWagona: Ekiragiro kya kkooti nâ€™ekirayiro kye wakuba bwâ€™obiraba obujjukira?\nNyanzi: Ye ssebo, biriko amannya gange, eddaala lyange nâ€™omukono gwange.\nWagona: (Amuweereza empapula) Weetegereze.\nNyanzi: Bye bino ssebo, kuliko ekiragiro kya kkooti nâ€™ekirayiro kye nnakuba.\nWagona: Nnamba za ssimu ki ze wassaamu?\nNyanzi: 0772700921 (nnamba ya Kajubi) ne 0773717631.\nWagona: Okusaba kwali kuta-ndika ddi era okutuuka ddi?\nNyanzi: Okuva 15 October okuva ku ssaawa 12.00 ezâ€™oku makya okutuuka 27 November 23, 2008.\nWagona: Ekiragiro kya kkooti wassaako ki?\nNyanzi: Nnamba yâ€™omusango, omuwawaabirwa, erinnya lyange, eddaala lyange, Poliisi kwenkolera, ennamba ebbiri 0772700921 ne 0773717631 nâ€™ennaku ezâ€™omwezi okuva 15 October okuva ku ssaawa 12 ezâ€™oku makya okutuuka 27, November 2008.\nWagona: Nnamba ki eyâ€™omusango eyaliko ku biwandiiko byombi?\nNyanzi: MSK CRB 3403/08.\nWagona: Nsaba ekirayiro omujulizi kye yakuba kiyingizibwe.\nMulamuzi: Obujulizi mbukkiriza, ekirayiro kya Nyanzi kiyingiziddwa era kirambiddwa P3 , ate ekiragiro kya kkooti kirambiddwa P4.\nWagona: Olina kyâ€™omaanyi ku Sim Kaadi zâ€™essimu zombi.\nNyanzi: Nga 26 November 2008, nnatumibwa akulira bambega Rugumayo, oku-noonyereza ku masimu agaali gakubiddwa wakati wâ€™essimu.\nWagona: Mbuuza Sim Kaadi yâ€™essimu si masimu agaakubwa?\nNyanzi: Nnasobola kufuna â€˜simu kaadiâ€™ ya nnamba 077 3717631 eya Kateregga, yali ssimu eyâ€™ekika kya Nokia 1208.\nWagona: Yalina Serial nnamba?\nNyanzi: Ye ssebo, ennamba sigijjukira wabula nnagiwandiika ku lupapula.\nWagona: Kiki kye wazuula mu ssimu ya Kateregga?\nNyanzi: Nnasanga ku ssimu ya Kateregga obubaka bwâ€™essimu obulaga nti ennamba ya Kajubi 077 2700921 yali ekubiddwako nga 28 November, 2008.\nWagona: Essimu ogirina?\nNyanzi: Sigirina, erabika kkooti yâ€™egirina.\nWagona: Bwâ€™ogiraba okitegeera?\nNyanzi: Ye ssebo, nnagissaako obulambe.\nWagona: Bulambe ki?\nNyanzi: Kuliko erinnya Kateregga lye nnagiwandiikako.\nWagona: Lwaki wagissaako Kateregga?\nNyanzi: Akulira bambega Mw. Rugumayo yangâ€™amba nti yali agiggye ku Kateregga.\nMulamuzi: Koma awo, kino kiragiro, Rugumayo yâ€™ateekwa okunnyonnyola ku nsonga eyo.\nWagona: EssimuÂ bwâ€™ogiraba ogitegeera?\nNyanzi: Ye ssebo, nsobola okugirabiraÂ ku linnya Kateregga lye nnagissaako.\nNyanzi: Yâ€™eno essimu, nnagiwandiikako nâ€™omukono gwange, nnagissaako nâ€™obulambe 200/08.\nWagona: Ssimu erimu simu kaadi?\nNyanzi: Simu kaadi mweri, ya MTN.\nWagona: Ogambye nti wasangamu obubaka osobola okubulaga kkooti?\nNyanzi: Ye ssebo, obubaka busoma â€˜Who calledÂ nga bwaweerezebwa nga 28, October 2008Â ku ssaawa 12:25, ne sikonda 33 nga buva kuÂ nnamba 0772700921\nWagona: Ssebo omulamuzi nsaba ssimu eyingizibwe ngâ€™obujulizi bwâ€™oludda oluwaabi.\nMulamuzi: Osobola okuyita Rugumayo okukakasa kkooti eno kubanga ono omujulizi si ye yagiggya ku Kateregga. Essimu siyinza kugikkiriza ngâ€™obujulizi okutuusa ngâ€™eyagiggya ku Kateregga (Rugumayo) azze nâ€™akakasa kkooti. Okutuusa ngâ€™obukakafu bufuniddwa.\nOmusango guddamu nga November 5, 2009.\nAboogera ku by'ekkomo ku myaka tebalina byakukola - Museveni


Bukedde Online - Eyalabikira mu banoonya afunye omusajja n'amukuba embaga\nEyalabikira mu banoonya afunye omusajja n'amukuba embaga\nLwaki ova awaka n'olekawo abaana nga toyog...\nEYALABIKIRA mu banoonya afunye omusajja n’ayanjula n’amukuba n'embaga\nNasta ng’aloola ne bba Ndugga oluvannyuma lw’okuwoowebwa.\nNasta Namuli 32 eyakyaka ku mikutu gy'empuliziganya nga yeewaana nga bw'alina ffiga n'okumanya omukwano oluvannyuma lw'okulabikira mu Banoonya ba Bukedde yayanjudde mwana munne Isma Ndugga mu kitiibwa.\nEmikolo gyakoleddwa mu ngeri ey'enjawulo nga baasoose kwanjula ne bazzaako okubawoowa ne bba Isma Ndugga oluvannyuma ne basiba kadaali ku mbaga yaabwe eyacamudde abalabi.\nOmukolo gwetabiddwaako abantu bangi abaabadde bamukubira enduulu z'oluleekereeke nga kwe batadde n'okumuwaana buli we yabadde alabikirako eri abantu.\nAbamu ku beetabye ku mukolo gwa Nasta Namuli Nakaggwa ne bba Isma Ndugga nga bamukubira emizira e Katalemwa Matugga\nNasta Namuli Nakaggwa eyalabikira mu banoonya mu 2016, agamba nti okufuna omusajja lubadde lutabaalo lwennyini kuba kubaddemu okusoomooza kungi ddala.\nAnyumya bwati; Nafuna amasimu mangi ddala ng'abamu ku basajja ssi bamalirivu, ate abamu tebali ku mulamwa ekyampaliriza okukiwaamu obudde.\nLumu nafuna omusajja n'ajja mu bakadde bange n'ebintu ng'ayagala antwalirewo kyokka bwe namugamba ku ky'okwekebeza omusaayi n'agaana era awo ebyange naye we byakoma.\nMu bankubira essimu mwe mwali n'omwami wange Isma Ndugga yali musajja mubalagavu, mukkakamu ate ng'ayogeza bumalirivu n'antengula omutima. Bakadde ba baze baasalawo okusooka okugenda okukyalira bakadde bange.\nNga biwedde baatandikirawo okukola ku nteekateeka y'okwanjula wamu n'embaga okutuusa emikolo bwe gyakoleddwa. Ndi musanyufu okuba nga Bukedde enfunidde omwami alina ebisaanyizo bye nneetaaga era nja kumwagala nnyo muzaalire n'abaana omuli n'abalongo.\nIsma ng'anywesa ku kyana kye.\nAte Isma Ndugga 30 omutuuze w'e Najjanankumbi ku lw'e Busaabala nga muzimbi agamba nti Nasta yamulabira mu banoonya n'amwegomba ekyamuwaliza okumulemerako asobole okumwewangulira.\nEmikolo gyonna okugikola omulundi ogumu kyakoleddwa okusobola okukekkereza ebiseera n'ensimbi.\nNneebaza Bukedde okumufunira omukyala.\nAbakulembeze n'abakoseddwa siriimu bali mu kutya\nAsibira omwana eyakonziba mu nju bamukutte: Abadde amuliisa mmere ya mbizzi\nOmusajja afumise mukazi we ekiso n'amutta naye ne yeetuga


Bukedde Online - Omwami mmugambe?\nKategere yeegaanyi okumukuba\nAbayeekera boongedde okufunza Col. Gaddafi\nSsenga wano we binsoberedde. omusajja mmugambe ekituufu oba nkisirikire. Â\nolina okukimanya nti tosobola kukweka mwana nga ddala wuwo era luliba olwo omusajja nâ€™akimanya. Kino mwana wange si kye nandikwagalizza naye okujjako ngâ€™omwami wo muntumulamu nnyo naye bwâ€™alikimanya kijja kumukol\nolina okukimanya nti tosobola kukweka mwana nga ddala wuwo era luliba olwo omusajja nâ€™akimanya. Kino mwana wange si kye nandikwagalizza naye okujjako ngâ€™omwami wo muntumulamu nnyo naye bwâ€™alikimanya kijja kumukola bubi si nakindi okwonoona obufumbo bwo. Kyâ€™olina okukola kya kubuulira mwami wo mazima bwâ€™aba nga ddala akwagala omukolo gujja kusigala gugenda mu maaso.\nOmwami wange yankwata nâ€™omusajja omulala mu loogi nâ€™anyiiga era kati takyakomawo waka wadde okutugulira emmere. Ekyâ€™okwenda nakikola kuba nange namusanga mu bwenzi. Lwâ€™aba akomyewo ajja kulaba ku baana be nâ€™agenda. Ssenga omusajja nkyamwagala era bye nnakola bwali busungu. Nkole ntya okumukomyawo? Â\nMunnange wakola ensobi okwenda. Kino tekiri ku musajja wo yekka Â wabula abasajja batono abasobola okugumiikiriza obwenzi bwa bakyala baabwe. olina okukimanya nti omwami wo yanoba era okusinziira ku bwâ€™onnyonnyodde sisuubira nti waliyo omuntu ayinza okukuwolereza. Sigaanyi nâ€™abasajja benda era nâ€™omwami wo wamusanga mu bwenzi naye omukyala aweebuuka nnyo nga yâ€™akoze ekikolwa kino. Kyâ€™olina okukola kya kwetondera mwami wo akusonyiwe.\nCindy abawagizi be baaagala abanjulire omulenzi we omupya\nGenda olye enkoko yo\nEbyobufuzi mbinnyuka 2011 - Njuba\nKipsiro aleese zaabu n'assaawo likodi\nMusagala asuubizza zaabu\nNannyondo: Njagala kuzimbira mmange nnyumba


Bukedde Online - Munnayuganda ow’e London asazeeko mukazi we obulago\nMunnayuganda ow’e London asazeeko mukazi we obulago\nKabaka alabiseeko eri Obuganda\nBabuuzizza Kazibwe, Nankabirwa ne Bumba ku...\nAdded 1st August 2013\nBANNAYUGANDA ababeera mu Bungereza bali mu kiyongobero oluvannyuma lwa munnaabwe abeerayo okusala mukazi we obulago n’amutta ng’amuteebereza okwenda.\nDavid Kikaawa Nsubuga ye yasse mukazi we, Lina Keza gw’abadde alinamu omwana ow’emyaka ebiri era nga kigambibwa nti we yamutidde abadde lubuto. Lina abadde nzaalwa y’e Rwanda ng’e Bungereza ayolesa misono.\nKikaawa abadde abeera e Leyton mu East London, bwe yamaze okutta mukaziwe n’agenda mu kiraabu yaabwe eyitibwa Club 791 mu kitundu ky’e Croydon, South London ne yeewa obutwa ne yetta. Club 791 yali ng’anzi nnyo mu Bannayuganda.\nMunnayuganda abeera e London eyayogeddeko erinnya erimu erya Nsereko yagambye nti famire ya ba Kikaawa bamuzaala Butambala era nga baali Basiraamu oluvannyuma ne bakyuka ne badda mu Bukrisitaayo. Famire ya Kikaawa okusinga baakulira Lungujja mu Kampala.\nBANNAYUGANDA ABASSE BAKAZI BAABWE\nMu 2010 Munnayuganda omulala George Kibuuka eyali abeera mu kitundu ky’e Southampton yasingibwa omusango gw’okutta mukyala we Margaret era ng’okukola kino yasooka kuwa baana baabwe abasatu ebiragalala beebake.\nKibuuka bwe yamala okutta mukyala we ne yeefumita ekiso ku lubuto n’amira n’eddagala erifuuyira ebirime ng’ayagala afe kyokka ebyembi Poliisi yamusanga tannafa n’emutwala mu ddwaaliro n’ajjanjabwa oluvannyuma n’asimbibwa mu kkooti.\nWabula oluvannyuma kyazuuliddwa nti Munnayuganda David Kikaawa Nsubuga 38 agambibwa okusogga mukazi we gw’alinamu omwana ow’emyaka ebiri ekiso n’amutta teyesse wabula yakwatiddwa Poliisi mu kibuga London. Kirabika ye yeebise.\nDavid Kikaawa Nsubuga oluusi abadde eyeeyita David K. Goodlyfe agambibwa okutemula, Linah Keza Tumusiime, 29 Omunyarwanda, kiteeberezebwa nti entabwe yavudde ku Kikaawa okuteebereza Linah okuganza omusajja omulala.\nEttemu lyabadde mu nnyumba ya Lina ku luguudo King Edward Road e Leyton, mu kitundu kya East London, Kikaawa gye yamulumbye ku ssaawa 10.00 ez’ekiro ku Lwokusatu n’amufumitafumita omubiri gwonna n’amusala n’obulago ng’embuzi, omuwala n’afiirawo.\nOmwana waabwe ow’emyaka esatu Holy yasangiddwa ng’akaabira ku mulambo gwa nnyina mu kitaba ky’omusaayi.\nOLINA KY’OMANYI KU KIKAAWA OBA FAMIRE YE? Weereza obubaka bw’essimu ng’owandiika ekigambo AMAWULIRE ozzeeko obubaka bwo oweereze ku 8338 oba kuba essimu 0414-337204.


Bukedde Online - Kirunda alaze Isinde bw'alina okukuumamu abateebi mu z'Afrika\nAbazannyi ba Cranes bonna tebasangiddwaamu...\nJIMMY Kirunda ye yali muzibizi wa Cranes era nga ye yali kapiteeni wa ttiimu eyatuuka ku fayinolo y’eza Afrika mu 1978\nKirunda ne Isinde\nJIMMY Kirunda ye yali muzibizi wa Cranes era nga ye yali kapiteeni wa ttiimu eyatuuka ku fayinolo y’eza Afrika mu 1978. Silvano Kibuuka yamutuukiridde n’awa Isaac Isinde asuubira okuzannya ennamba (Kirunda) gye yazannyanga, engeri y’okwahhanga abateebi ba ttiimu ez’enjawulo nga batuuse e Gabon empaka zino gye zigenda okuzannyirwa.\nNnina essanyu okulaba ng’oluvannyuma lw’emyaka 39, Uganda nate yazzeeyo mu mpaka za Afria ze twakoma okugendamu mu 1978 ne tutuuka ku fayinolo.\nWe nazannyira omupiira, nnalina amannya amapaatiike okuli; ‘Berlin Wall’, ‘Sekanolya’ era oluusi abawagizi bandaajanira nti, “Kirunda tuzaale” naddala mu ddakiika ezisembayo nga ggoolo zigaanyi. Wadde ng’omupiira nagutandika ng’omuteebi, nafuuka omuzibizi ku ttiimu y’essomero Old Kampala SS omu ku bazibizi bwe yalwala omusomesa n’andagira nzannye ennamba ye olw’obuwanvu bwange nti ntomere emipiira.\nGano ge magezi ge yamuwadde; Isinde bw’atuuka mu kisaawe ebya sisitiimu omutendesi by’awa tasaana kubyesibako kubanga biyinza okutuuka ekiseera nga tebikyabakolera.\nEkisinga obukulu kwe kukwatagana ne basambi banne naddala nga waliwo abaduumira kubanga kapiteeni bw’aba asamba mu maaso mu kisenge mulina okubeeramu omuduumizi.\nIsinde ateekwa okulaba nga munne (Murushid Juuko) bwe banaazannya bw’adda oludda olumu nga ye azibira ekifo kye amangu.\nMu ddakiika ettaano, Isinde ne munne bwe banaazannya bateekwa okuba nga bamaze okusoma entambula y’abateebi be bazibira n’okulaba asinga okubeera ow’omutawaana era abazibizi bombi balina okumwetegekera. Ekisenge ekirimu abazibizi abatayogerezeganya kibeera kifu era kimira ggoolo nnyingi.\nIsinde ateekwa okuwuliziganya ne bazibizi banne n’okumanya obunafu bwabwe bayambagane. Sisuubira kisenge kya Cranes kunyooma muzannyi yenna kubanga okunyoomereza kuviiirako ttiimu okukola obubi ne ziteebwa.\nNasamba mu za Afrika enfunda ssatu (1974, 1976 ne 1978) era kye mmanyi kiri nti omuzibizi tasaanye kwesiba mu kisenge ng’alina omukisa ogukulukuta n’omupiira okugenda okuteeba.\nNze naliko omuteebi asinze mu liigi ng’ate ndi muzibizi. Wabula singa Isinde oba omuzibizi wa Cranes yenna afissaawo akadde okulumba, ateekwa okulaba nga waliwo abamuyambyeko mu nnamba ye era boogerezeganye sso si kumulinda yeerowooze.\nKitegeeza nti Cranes eteekeddwa okusambira awamu buli kaseera ate ng’abasambi boogeraganya buli omu n’amanya ekiddirira nga munne akutte omupiira. Isinde alina okussa omutima ogwekkiririzaamu mu bazibizi banne kubanga y’abasinga obumanyirivu ku Cranes.\nIsinde yeegomba muzibizi ki mu nsi yonna? Nze ekitone kyange nakitumbulira ku Mugirimaani Franz Beckenbauer engeri gye yali akolamu okutangiramu omulabe n’okuggyawo omupiira.\nMu Uganda nnali nneegomba Ibrahim Dafala ‘British’. Cranes eri mu kibinja E ne Ghana, Misiri ne Mali ng’eggulawo ne Ghana nga January 17, 2017.\nAbeebikonde beepikira mpaka za East Afrika\nAb'ewa Kisekka beekalakasizza; bataano bakwate\nOkuzimba akatale k'ewa Kisekka kukalubye


Bukedde Online - Maama w'abaana essanyu limuyitiriddeko ggomesi n'agifungiza\nMaama w’abaana ono y’omu ku bawagizi b’omubaka Robert Kyagulanyi Ssentamu era Pulezidenti w’ekibiina kya NUP. Bwe yamulabyeko essanyu ne limuyitirirako ggomesi n'agifungiza n'atandika okubinuka si kulwa ng'emutega n'agwa.\nMaama w'abaana ng'abinuka.\nMaama w'abaana ono y'omu ku bawagizi b'omubaka Robert Kyagulanyi Ssentamu era Pulezidenti w'ekibiina kya NUP.\nKu Lwokusatu, amawulire bwe gaamugudde mu matu nti Bobi Wine agenda kusisinkana Katikkiro wa Buganda Charles Peter Mayiga n'abakungu abalala ku Bulange e Mmengo, n'agenda mu kabada ye n'aggyayo gomesi ye emmyufu okukwatagana n'omukolo.\nKyokka olw'okuba akimanyi nti emikolo gy'omuntu we gitera okubeera egyembirigo, mu kifo ky'okwesiba ekikooye yayambaliddemu empale ya jjiini empanvu obutawemuka ssinga asanga okusoomoozebwa kw'abaserikale.\nEkirungi olugendo lwabadde lwa mirembe kyokka maama w'abaana ono olwalabye ku Bobi, essanyu ne limuyitirirako, ggomesi n'agifungiza n'atandika okusala ddansi ng'eno bwakuba enduulu.\nKyokka abamu ku bakyala baawuliddwa nga bavumirira omukyala ono okutyoboola ekitiibwa kya ggomesi nga bagamba nti nga bwe yategedde nti agenda mu bbinu, yandibadde ayambala ekiteeteeyi oba empale ne bbulawuzi.\nGavumenti eremedde ku ky'okusiba abali ku gw'okutemula Kaweesi


Bukedde Online - Omuyizi bamutemyeko omutwe\nOmuyizi bamutemyeko omutwe\nPulezidenti agenda kuwa ab’e Busoga ssente...\nCaroline Akoth omuduumizi wa poliisi (ku kkono) e Rwiizi ne ttiimu ya Poliisi nga beekebejja we battidde Tumwehe.\nABATUUZE ku byalo eby’enjawulo ebisangibwa mu Ggombolola y’e Mwiizi mu disitulikiti y’e Rwampara, bali mu bunkenke olw’ekittabantu ekikyase ensangi zino. Kino kiddiridde abazigu okutemako omuyizi omutwe ne balembeka omusaayi ne bakuliita nagwo.\nMu kiro ekyakeesezza Olwokusatu ku kyalo Kyatoko, abazigu baagwiikirizza Benard Tumwehe ow’emyaka 17 ng’ava ku dduuka ne bamutemako omutwe ne balembeka omusaayi ne bakuuliita nagwo.\nMunne Geofrey Nduhura ye yakubye enduulu eyasombodde abatuuze naye ebyembi baagenze okutuuka ng’abatemu badduse. Ettemu lino we libeereddewo, abakulembeze mu kitundu, bategeezezza poliisi nga abazigu bwe baakatta abantu basatu mu ngeri y’emu nga babatemako emitwe nga eyasoka yali mutuuze we Ryamiyonga, omulala yali w’e Kyonyo nga ono baasooka kumukuba nnyondo ku mutwe oluvannyuma ne bamutemako omutwe ne bamulembekamu n’omusaayi.\nGodfrey Sande, ssentebe w’e Ggombolola ya Mwiizi ategeezezza nti, mu kiseera kino abantu bali ku bunkenke olw’ebikolwa by’ettemu ebisusse era n’ategeeza aduumira poliisi mu kitundu kino, Caroline Akoth ng’abazigu bwe baasooka okubasuulira ebibaluwa bikirokitwala omunaku nga babalabula nga bwe beetaaga ebidomola bisatu eby’omusaayi gw’abantu n’emitwe wadde ng’abatuuze abalala baategeezezza nti ebibaluwa ebirala, bibalabula nti baagala ebidomola munaana eby’omusaayi gw’abantu.\nAbatuuze era balaajanidde abeebyokwelinda okubaako kye bakola okumalawo ettemu erikudde ejjembe mu kitundu kyabwe kuba beeraliikirivu ku lw’abaana baabwe abakeera amatumbibudde okugenda ku masomero.\nBaasabye Gavumenti okulagira abakulira amasomero okukkiriza abayizi okugenda ku masomero ng’obudde bukedde kubanga batya nti abazigu bayinza okubazinduukiliza ne babatuusaako obulabe.\nEttemu lino lisitudde n’omuduumizi wa poliisi ya Rwiizi, Caroline Akoth, eyasaasidde abooluganda lw’omugenzi n’asaba abatuuze okubeera abakkakkamu n’okukolaganira wamu ne poliisi mu kunoonyereza ku kitta bantu mu kitundu kyabwe.\nAbatuuze basabye poliisi okwongera obukuumi mu kitundu era ne bategeeza nti, abatemula bannaabwe, bandiba nga basaawo abassadaaka abantu kubanga buli lwe batema omuntu kye basooka okukola kya kulembeka musaayi.\nBateeze omukozi wa yunivasite ne bamutema ebiso ne bamutta


Bukedde Online - Museveni akaaye ku batiisatiisa Abachina\nMuseveni akaaye ku batiisatiisa Abachina\nAtambuza olukalala lw'abanattibwa akwatiddwa\nDr. Ssemogeree atondose n'agwa mu Kleziae ...\nWABALUSEEWO akasattiro mu bayinvesita abava e China, abakolera muno oluvannyuma lw’okubatiisatiisa okubatta.\nOnyango ng'alaga omusajja gwe banoonya kyokka ekifaananyi kye tekirabika bulungi.\nBya STUART YIGA ne MUWANGA KAKOOZA\nWABALUSEEWO akasattiro mu bayinvesita abava e China, abakolera muno oluvannyuma lw'okubatiisatiisa okubatta.\nWaliwo ekibinja ekigambibwa okuba eky'abamenyi b'amateeka ekyeyise ‘People Agency' ekyatandise okubaweereza obubaka ku masimu n'okubakanda omudidi gw'ensimbi bwe bataziwaayo kwe kubalaalika okubatta essaawa yonna.\nSsente ze babasaba ziri wakati wa doola z'Amerika emitwalo esatu n'ena n'ekitundu (muza Uganda obukadde 90 n'omusobyo).\nKino kiwalirizza Pulezidenti okusitukiramu n'alabula buli ali emabega w'ekikolwa ky'okutiisatiisa Abachina bano okukikomya mbagirawo kuba batandise okulondoolwa.\n"Ebiwuka bino oba embizzi ezo ezigenda zisindika obubaka nga zikangakanga bayinvesita okubasaba ssente n'okubakangakanga badduke wano tujja tuziwangula. Bagamba babikola lwa byabufuzi. Bannabyafuzi ki abatayagala Uganda kukulaakulana?", Museveni bwe yabuuzizza.\nBino yabitadde mu kiwandiiko kye yafulumizza ku Lwomukaaga ng'alambika ebikoleddwa Gavumenti n'okulabula abatandise okukangakanga abantu naddala bayinvesita nga babasindikira obubaka ku ssimu n'obubaka obukwate ku butambi nga babasaba ssente n'okubagamba badduke.\nNg'oggyeko bayinvesita abasindikirwa obubaka obukangakanga waliwo ne mu bitundu by'eggwanga ebimu ‘abazigu' abasuula ebibaluwa nga bisaba abantu ssente n'okubalaalika okubatta.\nMuseveni yagambye nti, abasindika obubaka nga beeyambisa essimu kyangu okubalondoola wadde kyetaagamu obukkakkamu. N'agamba nti, obumu ku bubaka obukanga bayinvesita bwasindikiddwa ng'abakikola bakozesa ennamba za ssimu ez'e Sweden ne Australia n'agamba nti,bagenda kweyambisa poliisi y'Ensi Yonna (Interpol) okulondoola abaakikoze.\nYayongeddeko nti, bagenda kuyiwa abakuumaddembe mu bifo by'amakolero n'akubiriza abatiisibwa obutatya kuloopa ku poliisi.\nMuseveni yagambye nti, enkulaakulana ezzeewo mu Uganda esaaliza abatayagaliza ggwanga lino kwe kutandika okukangakanga bayinvesita nti naye ekyo tebagenda kukikkiriza kubaawo.\nAmyuka omwogezi wa poliisi mu ggwanga Patrick Onyango eggulo yayise bannamawulire ku kitebe kya poliisi e Naggulu, n'ategeeza nti, waliwo ekifaananyi ky'omusajja kye baafunye ng'ateeberezebwa okuba omu ku bali mu kibinja kya ‘People Agency'.\n"Tutaddewo obukadde 20, eri omuntu yenna anaatutuusa ku bantu bano oba okutubuulira ekikwata ku musajja oyo alabikira mu kifaananyi.\nTutaddewo nnamba z'amasimu alina amawulire gonna kw'ayinza okutufunira nga ku zino kuliko; 0712 827702/0702436325/0702415982 oba 0715411689," Onyango bwe yategeezezza.\nOnyango era yategeezezza nti, ekibinja kya ‘People Agency' kyafulumizza olukalala okuli kkampuni z'Abachina kkumi saako eya bbaasi emu, ze beewerera okulaga essomo ssinga tebabawa ssente ze baagala.\nOnyango agamba nti kkampuni ezisinze okukosebwa ziri ku Mukono, okumpi n'oluguudo oluva e Jinja okudda e Kampala.\nYayongeddeko nti, bagenda kutuula wiiki eno okunyweza ebyokwerinda kwa bayinvesita n'abantu abalala abazze batiisibwatiisibwa.\nYasabye n'abantu okutegezanga ku poliisi mu budde nga bafunye abantu abeekikula kino ababatiisatiisa ne babaggyako ssente.\nKatikkiro atongozza enteekateeka y'emisinde gya Kabaka


Bukedde Online - Temuyingiza baana bammwe buyeekera - Katumba Wamala\nOmupangisa atunze ennyumba ya ssentebe n'adduka ku kyalo\nBabiri bafi iridde mu kabenje e Luweero\nEby'omulambo gwa Looya eyafiiridde e Luzira bikyakalubye\nBakoze lipooti ku kugwa kwa NRM mu Buganda\nTemuyingiza baana bammwe buyeekera - Katumba Wamala\nAbayizi basse munnaabwe owa S4\nPoliisi n'amagye erwanaganye n'abawagizi b...\nGen. Katumba Wamala ng’ali ne Majegere.\nOMUDUUMIZI wa magye mu ggwanga, Gen. Katumba Wamala yennyamidde olw’omuwendo gw’abaana abato be bayigiza mu buyeekera nga bayita mu kibiina kya Allied Democratic Forces (ADF), n’abasaba okukikomya. Gen. Katumba yagambye nti abaana bangi abatwalibwa mu ADF mu Congo ne beegatta ku bayeekera n’asaba abatuuze, abazadde n’abantu bonna okukwatira awamu okulaba ng’abaana baabwe tebeenyigira mu kikolwa kino.\nYagambye nti disitulikiti y’e Mayuge y’esinga okuvaamu abaana abayigira mu buyeekera n’asaba abatuuze nga bakolagana n’abakulembeze okuzuula lwaki abaana abasinga bava mu kitundu kino.\nN’agamba nti ekisinga okwennyamiza abaana abayingira obuyeekera babeera bato ddala nga bali wakati w’emyaka mwenda ne 13.\nEkibiina kya ADF kyatandikibwawo mu 1997 mu Uganda nga kati bali ne mu Congo. Gen. Katumba yabadde ku ssomero lya pulayimale e Minoni mu ggombolola ye Mpungwe mu disitulikiti y’e Mayuge ku mukolo ogw’omubaka mu Palamenti owa Bunya East, Waira Kyewalabye Majegere ogwokwebaza abantu abaamulonda n’okwebazza Katonda eyamusobozesa okutuuka ku buwaguzi buno.\nWamala asabye abakulebeze mu disitulikiti y’e Mayuge nga bali n’omubaka wa Pulezidenti, Sulaiman Ogajjo Barasa okulwanyisa ekikolwa ky’abaana okugenda mu buyeekera.\nN’akakasa abantu nti ebyokwerinda biri bulungi mu ggwanga. Majegere yasiimye abantu okumulonda ng’omukiise waabwe era n’abasuubiza nga bw’ajja okukola kye bamusuubiramu omuli okutumbula ekitundu kyabwe.\nYalemwa okuntuusa ku ntikko n'akaaba\nBUKEDDE W'OLWOKUNA AKULEETEDDE GANO G'OTOSAANA KUNYUMIZIBWA\nBukedde aleese olupapula lw'ebyemizannyo ku 500/-\nMesach Ssemakula ayanukudde abamulangira okuba omulogo\nMesach Ssemakula lonki emuwuuba\nEngeri munnakatemba Benon Kibuuka gye yasimattuse akabenje\nOmupangisa atunze ennyumba ...\nSsentebe wa disitulikiti alumirizza omupangisa okutunda ennyumba ye gy’abadde yamupangisa era olumaze n’asibamu...\nBabiri bafi iridde mu kaben...\nABANTU babiri baafi iriddewo n’abalala musanvu ne batwalibwa mu malwaliro ag’enjawulo nga bafunye ebisago, ttakisi...\nEby'omulambo gwa Looya eyaf...\nBya Stuart Yiga OMULAMBO gwa munnamateeka Bob Kasango eyafiiridde mu kkomera e Luzira ku Lwomukaaga oluwedde...\nBakoze lipooti ku kugwa kwa...\nABAVUBUKA ba NRM mu Kampala, nga bakulembeddwaamu Mahad Kaweesa eyakwatira ekibiina kya NRM bendera ku Bwammeeya...\nAbajaasi 50 bagudde ku kabenje\nABAJAASI ba UPDF 50 baagudde ku kabenje ne bafuna ebisago eby’amaanyi. Akabenje kaagudde Nabiswa ku luguudo oluva...


Danyeri 7 | Bayibuli ey'Oku Mukutu Gwaffe Ogwa Intaneeti | New World Translation\nOkwolesebwa okw’ensolo ennya (1-8)\nEjjembe ettono ery’amalala limera (8)\nOyo Abaddewo Okuva Edda n’Edda (9-14)\nOmwana w’omuntu afuuka kabaka (13, 14)\nDanyeri ategeezebwa amakulu g’okwolesebwa (15-28)\nEnsolo ennya be bakabaka bana (17)\nAbatukuvu bakuweebwa obwakabaka (18)\nAmayembe ekkumi, oba bakabaka kkumi, bajja kuyimirira (24)\n7 Mu mwaka ogwasooka ogw’obufuzi bwa Kabaka Berusazza+ owa Babulooni, Danyeri bwe yali yeebase ku kitanda kye,+ yaloota ekirooto era n’ayolesebwa. Awo n’awandiika bye yalaba mu kirooto ekyo;+ yawandiika kalonda yenna. 2 Danyeri yagamba nti: “Nnatunuulira ebyo bye nnayolesebwa ekiro, era laba! empewo ennya ez’eggulu zaali zisiikuula ennyanja ennene.+ 3 Awo ensolo ennene nnya+ ne ziva mu nnyanja, nga buli emu ya njawulo ku ginnaayo. 4 “Ensolo eyasooka yali efaanana ng’empologoma,+ era yalina ebiwaawaatiro ng’eby’empungu.+ Nnatunula okutuusa ebiwaawaatiro byayo lwe byakongolwako, era yasitulwa ku ttaka n’eyimirizibwa ku magulu abiri ng’omuntu, era n’eweebwa omutima gw’omuntu. 5 “Era laba! ensolo endala ey’okubiri yali efaanana ng’eddubu.+ Oludda lwayo olumu lwali luyimusiddwa, era embiriizi ssatu zaali mu kamwa kaayo, mu mannyo gaayo; yagambibwa nti, ‘Situka olye ennyama nnyingi.’+ 6 “Oluvannyuma lw’ebyo nneeyongera okutunula, era laba! ensolo endala eyali efaanana ng’engo,+ naye nga ku mugongo gwayo kuliko ebiwaawaatiro bina ebyali ng’eby’ekinyonyi. Ensolo eyo yalina emitwe ena,+ era yaweebwa obuyinza okufuga. 7 “Oluvannyuma lw’ebyo nneeyongera okutunuulira ebyo bye nnali njolesebwa ekiro, ne ndaba ensolo ey’okuna; yali ya ntiisa nnyo, ng’erina amaanyi mangi nnyo, era ng’erina amannyo amanene ag’ekyuma. Yali erya, ng’ebetenta, era ebyasigalawo yabirinnyirira n’ebigere byayo.+ Yali ya njawulo ku nsolo ziri ezaasooka, era yalina amayembe kkumi. 8 Bwe nnali nkyalowooza ku mayembe ago, laba! ejjembe eddala ettono+ ne limera mu go, era amayembe asatu ku gali agaasooka ne gakuulibwa mu maaso gaalyo. Era ejjembe lino lyalina amaaso agalinga ag’omuntu n’akamwa akaali koogeza amalala.*+ 9 “Nneeyongera okutunula okutuusa entebe ez’obwakabaka lwe zaateekebwawo, era Oyo Abaddewo Okuva Edda n’Edda+ n’atuula.+ Ebyambalo bye byali byeru ng’omuzira,+ era enviiri z’oku mutwe gwe zaali ng’ebyoya by’endiga ebitukula. Entebe ye yali nnimi za muliro; nnamuziga zaayo zaali muliro ogwaka.+ 10 Omugga ogw’omuliro gwali gukulukuta okuva mu maaso ge.+ Bamalayika lukumi emirundi lukumi baali bamuweereza, era bamalayika mutwalo emirundi mutwalo baali bayimiridde mu maaso ge.+ Awo Kkooti+ n’etuula era ebitabo ne bibikkulwa. 11 “Mu kiseera ekyo nneeyongera okutunula olw’ebigambo ebyoleka amalala* bye nnawulira ng’ejjembe lyogera;+ nnatunula okutuusa ensolo eyo lwe yattibwa, omubiri gwayo ne guzikirizibwa, era n’eweebwayo okwokebwa mu muliro. 12 Naye zo ensolo endala+ zaggibwako obufuzi bwazo, era obulamu bwazo ne bwongezebwayo okumala ekiseera n’ebiro. 13 “Nneeyongera okutunuulira ebyo bye nnali njolesebwa ekiro, ne ndaba oyo eyali afaanana ng’omwana w’omuntu+ ng’ajjira mu bire eby’eggulu; n’akkirizibwa okugenda awaali Oyo Abaddewo Okuva Edda n’Edda,+ ne bamutwala mu maaso ge. 14 N’aweebwa obufuzi,+ n’ekitiibwa,+ n’obwakabaka, abantu b’amawanga gonna n’ennimi zonna bamuweerezenga.+ Obufuzi bwe bwe bufuzi obw’emirembe n’emirembe obutalivaawo, era obwakabaka bwe tebulizikirizibwa.+ 15 “Nze Danyeri, omutima gwange gweraliikirira, kubanga ebyo bye nnalaba mu kwolesebwa byantiisa.+ 16 Ne nsemberera omu ku abo abaali bayimiridde awo nsobole okumubuuza amakulu gennyini ag’ebintu ebyo. Yannyanukula era n’ambuulira amakulu g’ebintu ebyo. 17 “‘Ensolo ezo ennya ennene,+ be bakabaka bana abaliyimirira ku nsi.+ 18 Naye abatukuvu b’Oyo Ali Waggulu wa Byonna+ baliweebwa obwakabaka,+ era buliba bwabwe+ emirembe n’emirembe, weewaawo, emirembe gyonna.’ 19 “Ne njagala okumanya ebisingawo ku nsolo ey’okuna eyali ey’enjawulo ku ndala zonna, eyali ey’entiisa ennyo, ng’erina amannyo ag’ekyuma n’enjala ez’ekikomo, era eyali erya, ng’ebetenta, era ng’erinnyirira ebyasigalawo n’ebigere byayo.+ 20 Era ne njagala n’okumanya ebikwata ku mayembe ekkumi+ agaali ku mutwe gwayo, n’ejjembe eddala eryamera amayembe asatu ne gagwa mu maaso gaalyo,+ ejjembe eryalina amaaso n’akamwa akaali koogeza amalala* era eryali eddene okusinga amalala. 21 “Nneeyongera okutunula ng’ejjembe eryo lirwanyisa abatukuvu, era lyali libasinzizza amaanyi,+ 22 okutuusa Oyo Abaddewo Okuva Edda n’Edda+ lwe yajja, omusango ne gusalibwa era abatukuvu b’Oyo Ali Waggulu wa Byonna+ ne bagusinga; ekiseera ekigereke ne kituuka abatukuvu okuweebwa obwakabaka.+ 23 “Awo n’aŋŋamba nti, ‘Ensolo ey’okuna bwe bwakabaka obw’okuna obuliba mu nsi. Buliba bwa njawulo ku bwakabaka obulala bwonna; bulirya ensi yonna, buligirinnyirira, era buligibetenta.+ 24 Amayembe ekkumi, be bakabaka kkumi abaliva mu bwakabaka obwo; walibaawo kabaka omulala alibaddirira, era aliba wa njawulo ku baasooka, era aliweebuula bakabaka basatu.+ 25 Alyogera ebigambo ebibi ku Oyo Asingayo Okuba Waggulu,+ era abatukuvu b’Oyo Ali Waggulu wa Byonna alibayigganya olutata. Alyagala okukyusa ebiseera n’etteeka, era baliweebwayo mu mukono gwe okumala ekiseera, n’ebiseera, n’ekitundu ky’ekiseera.*+ 26 Naye Kkooti yatuula, obufuzi bwe ne babumuggyako okusobola okumusaanyaawo n’okumuzikiririza ddala.+ 27 “‘Obwakabaka n’obufuzi n’ekitiibwa ky’obwakabaka bwonna obuli wansi w’eggulu ne biweebwa abantu abatukuvu b’Oyo Ali Waggulu wa Byonna.+ Obwakabaka bwabwe bwe bwakabaka obw’emirembe n’emirembe,+ era obufuzi bwonna bulibaweereza era bulibagondera.’ 28 “Ebintu ebyo awo we byakoma. Naye nze Danyeri nnatya nnyo era ne mpeeruuka;* naye ebintu ebyo nnabikuumira mu mutima gwange.”\n^ Oba, “akaali keewaana.”\n^ Oba, “eby’okwewaana.”\n^ Kwe kugamba, ebiseera bisatu n’ekitundu.\n^ Oba, “endabika yange n’ekyuka.”


Bukedde Online - Omusuubuzi w'ebirime abuziddwaawo mu ngeri etategeerekeka\nOmusuubuzi w'ebirime abuziddwaawo mu ngeri etategeerekeka\nOfiisa wa poliisi ayanise abatta Maj. Kiggundu...\nOMUSUUBUZI w’ebirime mu Kampala, Fred Kahwa 42 abuziddwaawo abantu abatannategeerekeka bwe baamuggye ku mulimu gy’akolera mu kibuga ku ofiisi z’ebyettaka, ne bamuteekako empingu ne bamutwala mu Nakibinge Zooni gy’asula ne baaza ennyumba nga tebanyeze mukyala we ne bamubuzaawo.\nBetty Anyango, mukyala we ategeezezza nti bba tabadde na buzibu bwonna ku kyalo, wabula abadde n’enkaayana z’ettaka e Ngoma mu Nakaseke wakati we n’abantu abaali balipangisaako nga jjajjaawe Rose Nalumansi ta nafa.\nBano bazze beenyoola okumala akabanga era ng’agenda kubawangula era ng’ekiddako kuvaako.\nAnyango yagambye nti ku lunaku Mmande, yava awaka n’agenda okukola mu kibuga n’akomawo ku ssaawa 10:00 ez’olweggulo n’anona empapula ezikwata ku ttaka lyennyini eryo, yagenda okweekanga, ng’akomyewo n’abasajja basatu abaali mu ngoye zaabulijjo nga bamutadde ku mpingu ne bayingira naye ennyumba ne batandika okugikebera buli wamu.\n“Nalaba nga mu biwandiiko bye, waliwo empapula ze baasikamu, ne bagenda nazo wabula nga ne bw’oyagala okwogera naye ng’omubuuza ekimutuuseeko, nga tebamukkiriza kwogera. Okuva kw’olwo talabikanga”, Anyango bwe yagambye.\nEric Nsabimana, ssentebe w’e Nakibinge zooni mu Makindye yagambye nti, Anyango yasooka kuddukira wuwe enkeera ng’alaba bba tadda, ne bakuba ku masimu ge nga tegayitamu, olwo ne bagenda bombi ku poliisi y’e Kabalagala ebali okumpi nga taliiyo, ne babasindika ku PSU e Bukoto nayo ne babagamba nti tebamulina.\n“Aba PSU baatuwadde amagezi tugendeko ku poliisi ya CPS mu kampala ne bakebera mu biwandiiko byabwe nga tebamulina, mu za Flaying squad taliimu, ne mu malwaliro taliiyo.\nTwagenze ku kitebe kya bambega e Kibuli ne batugamba okuddayo ku CPS ne batandika okukuba amasimu n’okuweereza obubaka mu bitundu eby’enjawulo naye akyabuze.\nEnsonga z’okubuzibwawo kwa Fred Kahwa baagenze bazitegeeza poliisi ez’enjawulo okuli Kabalagala ku fayiro nnamba sD: 26/09/01/2019, CPS ku fayiro nnamba SD: 20/09/01/2019, ne poliisi endala.\nEttemu, okufa, obubbi


Bukedde Online - Omufumbo bamutuze ava ku mulimu omulambone bagusuulira bba\nAyiiridde mukwano gwe amazzi agookya ng’amuteebereza...\nYeewuunya abantu abaanyaga amazima n’obwenkanya...\nAdded 8th February 2020\nOMUKAZI bwe yavudde okukola, ttakisi yamutadde ku siteegi we yalabiddwa ng’agula kasooli omwokye. Kyokka eka teyatuuse era okuddamu okumuwuliza ng’attiddwa, omulambo gusuuliddwa okumpe n’amaka ge.\nOmugenzi Dorcus Musimenta lwe yali ne bbebi we.\nAbasse Dorcus Musiimenta 25, baakozesezza obukambwe obusukkiridde. Omulambo gwe gwabaddeko ebiwundu by’ennyondo bisatu ku mutwe. Baamufumise ekiti ku bulago obwabaddeko n’enkwagulo nga kirowoozebwa nti zaavudde ku kumutuga.\nMutuuze w’e Ssumba mu Kyengera Town Council. Bba James Bwambale musomesa mu Buddo S.S. Ennyumba yaabwe babadde baakagimaliriza. Era okumpi n’enju we baasudde omulambo gwe ogulabika nga gwaleeteddwa ne gusuulibwawo.\nGwabadde bwereere nga guzimbye. Okumpi n’omulambo waabaddewo bulawuzi y’omugenzi. Sikaati yabadde ewenjuddwa nga kirowoozebwa nti abaamusse baasoose kumusobyako.\nAbasawo baategeezezza nti abadde n’olubuto lwa myezi ebiri. Awaka abadde abeerawo ne bba, omwana we omuwala Samantha Atuhaire wa myaka esatu ne mulamu we.\nBwambale yategeezezza Bukedde nti mukazi we abadde yaakafuna omulimu mu dduuka ly’Abayindi eritunda kompyuta erya Computer Hub ku Kampala Road.\nKu Lwokubiri yakedde kuva waka n’egenda ku mulimu. Awaka teyakomyewo era bwe bwazibye ne batandika okumukubira essimu kyokka nga teriiko.\nBba yakomyewo ng’essaawa zisobya mu 2:00 ez’ekiro naye n’akubira mikwnao gye n’abooluganda kyokka nga tewali amanyi bimufaako. Kyokka Bwambale yabadde yayogedde ne mukazi we emisana n’amutegeeza bw’ajja okulwayo ng’ayitiddeko ewa mukwano gwe e Kololo.\nE Kololo nayo Bwambale yakubyeyo essimu ne bamutegeeza nti yavuddeyo ng’obudde tebunnaziba.\nMu kumunoonya kwe kutegeezebwa nga Dorcus bwe yabadde alabiddwa ng’ava mu ttakisi ku siteegi mu kabuga k’e Kisozi - Buddo, n’agenda ku ssigiri we batundira kasooli omwokyo n’agulawo kasooli.\nJames Bwambale Kyeya (owookubiri ku ddyo) bba wa Docus Musimenta gwebasse ng’ali ku ggwanika e Mulago n’abooluganda lw’omugenzi.\nOlwo obudde bwabadde butandise okuziba era kirowoozebwa nti wakati wa Kisozi ne Ssumba we baamuwambidde ne bamutta. Omulambo gwe gwa\nzuuliddwa ku Lwokuna ku ssaawa 8:00 ez’olweggulo. Omwana eyabadde ava ku ssomero yabadde ayita mu musiri gwa kasooli okumpi n’enju ya Bwambale n’alaba omulambo.\nAbatuuze baakuhhaanye okuli ssentebe wa LC1, Moses Mwanje ayakubidde poliisi essimu eyaleese kabangali n’egutwala e Mulago. Gwaggyiddwa e Mulago eggulo ne guyisibwako awaka okugutwala e Rukungiri gy’anaaziikibwa.\nSsentebe yagambye nti ku kyalo kuliko ekibinja ky’abavubuka abaaleetebwa abagagga abakaayanira ettaka. Abavubuka bano yaboogeddeko ng’abatadde ekyalo kiu bunkenke.\nBatambula n’emiggo ne bakola effujjo ku bantu. Emyezi ebiri egiyise, yagambye nti waliwo omutuuze gwe baatemako omukono. Ateebereza nti abavubuka bano bandiba emabega w’obutemu buno.\nAmyuka omwogezi wa poliisi mu Kampala n’emiriraano yagambye nti, baafunye amawulire ku ssaawa nga 8:00 ne basitukiramu okugenda okuggyawo omulambo n’ategeeza nti, eby’akabinja ssentebe ke yeemulugunyaako, poliisi ebadde tefunna kwemulugunya kwonna kuva mu batuuze.\nOmumjyuka w’omwogezi wa poliisi mu Kampala n’emiriraano, Luke Oweyesigyire yagambye nti tebafunanga kwemulugunya kwonna ku kabinja k’abavubuka abatigomya ekyalo. Kyokka bajja kubabuulirizaako n’okuzuula ekituufu ku basse Dorcus.


Bukedde Online - Agambibwa okutta Dr Agaba asimbiddwa mu kkooti olwaleero\nBookisi z'ebyamaguzi ezabibwa ku mmotoka...\nOMUSAJJA eyasse dokita Catherine Agaba ow’eddwliro lya IHK e Namuwongo Ronald Obangakene asimbiddwa mu kkooti e makindye navunaanibwa emisango ebiri okuli ogwokutta omuntu ssaako n’okubisa eryanyi.\nObangakene 24, omukuumi w’obwanannyini ku mayumba agabangisibwa aga GPS Apartments e Muyenga mu munipaali y’e Makindye yasimbiddwa mu maaso g’omulamuzi w’eddala eryokubiri John Robert Okipi owa kkooti y’e Makindye navunaanibwa.\nOmulamuzi Okipi teyaganyizza Obangakene kubaako kyayogerwako n'amutegeeza nti emisango gyeyazza gwa naggomola nga kkooti ye terina lubuyinza kuwulira misango gyakikula bwekiti.\nOmusajja ono yatuusiddwa e Makindye wakati mu bukuumi obwamanyi okuva ku poliisi e Kabalagala gayabadde akuumirwa .\nKu ssaawa mwenda yasimbiddwa g’omulamuzi ono n'asomerwa emisango ebiri okuli ogw’obutemu nga kigambibwa nti nga April 12, 2019 e Muyenga Bukasa mu Makindye ngakozesa amanyi yatuga Dr . Catherine Agaba ekyamuviirako okufa mu bwangu ddala.\nOno era yavunaaniddwa okubba ng’akozesa eryanyi nga ku lunaku lwe lumu bweyamala okutta Agaba yabba ebintu okuli leediyo emizindaalo gya wuufa, Gaasi kuuka, essimu ye ey’omu ngalo , Televisoni y’omu nnyumba enenne eyolubaati, ebintu by’omu nnyumba ebirala omuli amajiiko ne kalonda omulala.\nOmuwaabi wa gavumenti Batson Baguma yategezezezza omulamuzi nti okunoonyereza ku misango gino kukyagenda mu maaso nasaba aweebwe obudde poliisi ekole okunoonyereza kwonna okwetagisa.\nOludda oluwaabi lugamba nti nga April 12, Dr. Agaba ng’akomyewo awaka okuva ku mulimu, Obangakene yamukwata akabadiya nga yakayingira ku geeti mu kikommera mwasula namuttirawo era oluvanyuma omulambo gwe nagusula mu kinnya kya kazambi mwe gwazuuliddwa ku mmande ya wiiki eno nga guvunze.\nOluvanyuma obutemu ono yadduka neyekweka mu disitulikiti ya Ayam nga abajasi ba CMI ne poliisi gye bamukukkunudde nga bamuketera ku ssimu ya Dr Agaba gye yamubbako ate natandiika okugikozesa.\nOmulamuzi Okipi yalagidde atwalibwe ku limanda e Luzira okutuusa nga May 13,2019. lwanakomezebwawo okuwulira okunoonyereza wekutuuse.\nOmulamuzi asindise omuwandiisi w’ebyapa mu kkomera lwa kubalaatira mu kakiiko


Bukedde Online - Enkyukakyuka 15 mu Konsitityusoni ezinaawoomesa akalulu ka 2016\nBaazizza ewa Katumwa okuzuula pajama gye y...\nGAVUMENTI emalirizza entegeka z'okukola enkyukakyuka mu Ssemateeka w'eggwanga okwongeramu obuwaayiro obupya.\nEnkyukakyuka mu Konsitityusoni gavumenti ezireeta okwetegekera akalulu ka 2016, n'okunyweza enfuga ey'ebibiina ebingi.\nKonsitityusoni ya Uganda eyabagibwa mu 1995, yaakakyusibwamu omulundi gumu, mu June wa 2005. Ku mulundi ogwo, ababaka baggyawo ekkomo ku bisanja bya Pulezidenti ne bakyusa n'enfuga okuva ku ya Muvumenti , ebibiina byobufuzi ebyali byawerebwa mu January wa 1986 ne biggyibwako envumbo.\nGavumenti etegese ennongoosereza 57 z'eyagala okukola mu Konsitityusoni era zaawedde okuteesebwako mu lukiiko lwa baminisita ne zikakasibwa.\nEnnongoosereza zino zaasengekeddwa mu lipoota, Ssaabawolereza wa Gavumenti Peter Nnyombi n'aziweereza mu kakiiko akavunaanyizibwa ku kukyusakyusa mu mateeka aka Uganda Law Reform Commission (ULRC) zigattibwe mu birowoozo ebyakung'aanyiziddwa mu bantu ba bulijjo n'ebibiina eby’enjawulo.\nAkakiiko ka ULRC kamaze kumpi omwaka mulamba nga kakung'aanya ebirowoozo by'abantu ku bye baagala okulongoosa mu Konsitityusoni era ebirowoozo byabwe byakukwasibwa Minisita w'Ebyamateeka Maj. Gen. Saverino Kahinda Otafiire wiiki eno.\nOmumyuka wa Ssaabawolereza wa Gavumenti, Fred Ruhindi yategeezezza nti ng'oggyeeko lipoota omuli ebirowoozo, akakiiko ka ULRC kasuubirwa n'okukola ebbago ly'etteeka omuli ennongoosereza mu Konsitityusoni nga lino (ebbago) lye ligenda okutwalirwa Palamenti omwezi ogujja ng'ababaka bavudde mu ggandaalo.\nWabula ng'ebbago lino terinnatuuka mu Palamenti, lijja kusooka mu kabinenti, baminisita balikubaganyeeko ebirowoozo nga bw'eri enkola ku mateeka amapya gonna gavumenti g'ereeta era bwe linaakakasibwa baminisita olwo, Minisita Kahinda Otafire alyanjule mu Palamenti.\nOBUYINZA bwa PULEZIDENTI\nOkusinziira ku lipoota omuli enkyukakyuka Gavumenti z'eyagala okukola, Pulezidenti ayongeddwa obuyinza ku bintu eby'enjawulo.\n1. Kabinenti yasembye Pulezidenti okuweebwa obuyinza okulonda Baminisita ab'ekiseera, okukola mu bifo eby'enjawulo mu biseera nga Palamenti tennakakasa baminisita nga bwe kiragibwa mu Konsitityusoni.\nKino kitegeeza nti Palamenti ne bw'ebeera tennakakasa baminisita, omuntu yenna asobola okukola mu kifo Pulezidenti ky'abeera amulonzeemu ng'eno Palamenti bw'erindirirwa okubakakasa.\n2. Pulezidenti era bamuwadde obuyinza okugoba omuwaabi w'emisango gya Gavumenti (DPP) singa alemwa okukola emirimu gye oba yeeyisa mu ngeri evumaganya ofiisi oba abeera mu mbeera ey'obulamu etemusobozesa kukola mirimu gye.\nMu kiseera kino, Konsitityusoni eragira nti DPP alina okwetongola ng'akola emirimu gye era okuggyibwa mu ofiisi, alina kuyisibwa mu mitendera ng'egigobererwa ng'Omulamuzi wa kkooti enkulu aggyibwa mu ofiisi.\n3. Obuyinza obulala obwongezeddwa Pulezidenti mulimu okusalawo ku nkola erina okugobererwa Poliisi y'eggwanga era akatundu 212 aka Konsitityusoni akakwata ku Poliisi kagenda kulongoosebwamu okulambika obulungi obuyinza bwa Pulezidenti.\n4. Obuyinza obulala bwe bongedde Pulezidenti bukwata ku bajeti z'ebitongole n'obukiiko bwa Gavumenti obw'enjawulo. Kabinenti esemba Pulezidenti abeere n'obuyinza okusala oba okulinnyisa bajeti y'ebitongole n'obukiiko obwo.\nAkatundu 155(2) aka Konsitityusoni kalagira ebitongole n'obukiiko obwetongodde okuweereza bajeti zaabwo era mu katundu 155(3), Pulezidenti talina buyinza kukyusa mu bajeti ezo wabula alina kuziweereza mu Palamenti okukakasibwa kyokka Kabinenti yasembye nti Pulezidenti aweebwe obuyinza okukyusa mu bajeti ezo nga bw'aba asazeewo.\nKabinenti yasembye Pulezidenti okubeera n'obuyinza obulagira ettaka lyonna ery'obwannannyini okutwalibwa, Gavumenti okulikolerako ekintu eky’omugaso eri eggwanga. Kino kigenda kukolebwa ng'akatundu 26 aka Konsitityusoni kakyusibwa.\nAkakiiko k'Ebyettaka aka Uganda Land Commission, mu nkyukakyuka empya kagaaniddwa okutunda ettaka lya Minisitule n'ebitongole bya Gavumenti okuggyako nga kasoose okufuna olukusa okuva mu minisitule n'ebitongole ebyo.\nENNONDA Y'AKAKIIKO K'EBYOKULONDA\nKabinenti era yasembye ennonda y'akakiiko k'Ebyokulonda okukyukamu era akatundu 60 aka Konsitityusoni akakwata ku kakiiko k'Ebyokulonda kagenda kukyusibwamu.\nPulezidenti agenda kusigaza obuyinza okukalonda kyokka ng'ajja kukikola nga yeebuuza ku bakulembeze b'ebibiina byobufuzi.\nAb'oludda oluvuganya Gavumenti bawera obuteetaba mu kulonda kwa 2016 okuggyako ng'ennonda y'akakiiko k'ebyokulonda ekyussiddwaamu nga balumiriza nti akakiiko akaliwo kati akakulirwa Dr. Badru Kiggundu kalina kyekubiira kubanga kaalondebwa Pulezidenti Museveni nga talina gwe yeebuuzizzaako.\nEbirala ebigenda okukyusibwa mu Konsitityusoni\nKonsitityusoni essiddwaamu akawaayiro akalagira omubaka yenna okufuumuulwa mu Palamenti singa agobwa mu kibiina kye.\nAbalonzi baweereddwa obuyinza mu Konsitityusoni mwe basobola okuyita okuggya mu Palamenti, omubaka waabwe singa abeera tabakiikirira bulungi.\nKonsitityusoni eyongeddwaamu amawanga amalala abiri(2) okuli Abagabo n'Abakingwe.\nKaliisoliiso wa Gavumenti ayongeddwa obuyinza nga kati asobola okuwaaba butereevu emisango mu kkooti nga tayise wa Ssaabawolereza wa Gavumenti.\nKonsitityusoni egenda kussibwamu akawaayiro akalambika nti IGG asobola okuggyibwa mu ofiisi mu ngeri y'emu egobererwa ng'omulamuzi wa kkooti enkulu aggyibwa mu ofiisi.\nEmyaka Abalamuzi kwe balina okuwummulira gyongezeddwaamu emyaka etaano nga kati Ssaabalamuzi, omumyuka wa Ssaabalamuzi, akulira Abalamuzi, Abalamuzi ba kkooti ey'oku ntikko bajjanga kuwummulira ku myaka 75 sso si 70.\nSsaabalamuzi aweereddwa obuvunaanyizibwa obulala obw'okubeera ssentebe w'Akakiiko akagaba emirimu mu kitongole ekiramuzi.\nAbalamuzi ba kkooti ey'oku ntikko bwe banaabanga bawulira okujulira okuvudde mu kkooti etaputa Konsityusoni, bajjanga kutuula Abalamuzi musanvu sso si bataano nga bwe guli kati.\nAmatendekero aga waggulu n'amatendekero g'ebyekijaasi galagiddwa okusomesa Konsityusoni y'eggwanga ng'essomo.\nKonsitityusoni era egenda kussibwamu akatundu akassaawo akakiiko akagereka emisaala gy'abakozi ba gavumenti akayitibwa “Salaries and Remuneration Board”.\nAkakiiko kano kajja kulondebwanga Pulezidenti nga ke kalina okugereka emisaala gy'abakozi ba Gavumenti bonna n'ababaka ba palamenti.\nNnava ku mikwano\nAwoza gwa kutunda seminti mujingirire\nKCC egenda kufeesa - Kajoba


Clown eya kakyungwa\nEKYENNYANJA ekiyitibwa clown kinyuma okutunuulira. Kirina langi ezirabika obulungi ennyo. Kyokka ekimu ku bintu ebisinga okwewuunyisa, weewo ekyennyanja ekyo we kibeera. Kibeera mu biviiri by’ekiramu eky’omu nnyanja ekiyitibwa sea anemone ate ng’ebiviiri ebyo ekiramu ekyo bye kikozesa okukwasa ebyennyanja ne kibirya. Eyo ye nsonga lwaki ekyennyanja ekiyitibwa clown era kiyitibwa anemonefish.\nOkuva bwe kiri nti ekyennyanja ekiyitibwa clown tekitya nnyo bantu, kyangu okukisembera n’okikuba ebifaananyi.\nNaye ekisinga okwewuunyisa ku kyennyanja ekyo ge maka gaakyo. Kibeera mu biviiri by’ekiramu ekiyitibwa sea anemone ate ng’ebiviiri ebyo bya busagwa. Ekyo kiyinza okugeraageranyizibwa ku kuzimba ennyumba mu kisulo ky’emisota. Ekyennyanja ekyo kisobola kitya okubeera mu biviiri bya anemone?\n“BULI KIMU KYETAAGA KINNAAKYO”\nClown ey’omugongo omuddugavu\nEkyennyanja ekiyitibwa clown n’ekiramu ekiyitibwa anemone buli kimu kyetaaga kinnaakyo. Bannassaayansi abeekenneenya eby’omu nnyanja bagamba nti ekyennyanja ekyo tekisobola kubaawo awatali anemone. Ekyennyanja ekyo tekimanyi bulungi kuwuga, era bwe kitaba mu anemone, ebiramu ebirala eby’omu nnyanja bisobola okukirya. Ekyennyanja ekyo bwe kikozesa ebiviiri bya anemone ng’obuddukiro, kisobola okuwangaala emyaka nga kkumi.\nEkyennyanja ekiyitibwa clown amagi gaakyo kigabiika wansi okumpi ne anemone, era ekisajja n’ekikazi bikuuma amagi ago. Amagi ago bwe gamala okwalula, obwennyanja obuto awamu ne bazadde baabwo bawugira kumpi ne anemone eyo yennyini.\nOkuba nti ekyennyanja ekiyitibwa clown kibeera mu anemone, kiganyula kitya anemone? Ekyennyanja ekyo kikuuma anemone nga kigigobako ekyennyanja ekiyitibwa butterfly fish ekyagala ennyo okulya ebiviiri bya anemone. Mu butuufu waliwo ekika ekimu ekya anemone ekitasobola kubaawo awatali kyennyanja ekiyitibwa clown. Lumu bannassaayansi bwe baggya ekyennyanja ekyo mu emu ku anemone ezo, mu ssaawa 24 zokka anemone eyo yali emaze okusaanawo. Kirabika ekyennyanja ekiyitibwa butterfly fish kyali kigiridde.\nAte era kirabika ekyennyanja ekyo kiwa anemone amaanyi. Ekintu ekiyitibwa ammonium ekyennyanja ekiyitibwa clown kye kifulumya, kiyamba anemone okukula. Ate era ekyennyanja ekyo bwe kiba kiyita mu biviiri bya anemone, kisobozesa anemone okufuna obulungi omukka gwa oxygen.\nEKYENNYANJA EKYO KISOBOLA KITYA OKUBEERA MU ANEMONE?\nClown eya pinka\nAnemone tesobola kutuusa bulabe ku kyennyanja ekiyitibwa clown kubanga eddiba lyakyo liriko olububi oluseerera. Olububi olwo luleetera anemone okulowooza nti ekyennyanja ekyo anemone, ne kiba nti tesobola kukituusaako bulabe. Munnassaayansi omu yagamba nti ekyennyanja ekyo kiba “ng’ekyeyambazza eddiba lya anemone.”\nOkunoonyereza okumu kulaga nti ekyennyanja ekyo bwe kiba kigenda okutandika okubeera mu anemone gye kitabeerangamuko, tekimala gagiyingira. Ekyennyanja ekyo bwe kituuka ku anemone eyo, kisooka ne kigikoonako katono nga bwe kivaako okumala essaawa ntonotono. Kirabika ekyo kisobozesa ekyennyanja ekyo okuteekako olububi olutuukana n’obusagwa bwa anemone eyo empya. Ekyennyanja ekyo bwe kiba nga kyakatandika okwekoona ku anemone, kirabika anemone ekikuba obusagwa obutonotono. Naye oluvannyuma lw’ekiseera anemone n’ekyennyanja ekyo bitandika okukolagana obulungi.\nBwe twetegereza engeri ebitonde ebitali bimu gye bikolaganamu kituyigiriza nti kikulu okukolera awamu. Emirundi mingi abantu ab’amawanga ag’enjawulo era abaakulira mu mbeera ez’enjawulo bwe bakolera awamu, ebivaamu biba birungi. Okufaananako ekyennyanja ekiyitibwa clown, naffe kiyinza okututwalira ekiseera okumanyiira okukolera awamu n’abalala, naye ekyo bwe tukiyiga tuganyulwa nnyo.


Bukedde Online - Ebyawongo ebyasaba abantu 15 bisattiza ab'e Kyengera mu Lwengo\nEbyawongo ebyasaba abantu 15 bisattiza ab'e Kyengera mu Lwengo\nObadde okimanyi nti butto bw'empirivuma ayamba abakyala ku bizimba mu lubuto- Omukenkuku annyonnyola\nABATUUZE ku kyalo Kyengera A mu ggombolola ya Lwengo Rural mu disitulikiti ey'e Lwengo bali mukusattira olw'omukazi agambibwa okuteeka olukalala lw'amannya g'abatuuze 15 battibwe alyoke afune obugagga.\nZainab Asalimana 45 abatuuze gwe balumiriza okuleeta ebyokoola mu kitundu kyabwe nga mu kiseera kino yasibyewo amaka ge n'adduka okwetegula ekibambulira.\nAbatuuze nga bakulembeddwamu Paul Mutunzi bategeezezza nga bwe balumbibwa amajiini nga gabatuga,okukozesa bakazi baabwe kwosa n'okwogerera ku baana abato nti temugenda kufuna buwerero okutuusa ng'abantu 15 abatuweebwa bamaze okuttibwa.\nEra kigambibwa nti amajiini gano gakabatemye nga bwe gaagala okusookera ku bantu bataano ng'omwezi guno tegunaggwako ekivudeko okubatuuza obufo.\nMutunzi agamba nti yatuukirira omukazi ono Asalimana n'amutegeeza nga bwe yagenda ewomusamize Abudu eyamusaba obukadde 2,000,000/- n'abantu 15 ab'okuttibwa alyoke amugaggawaze ng'agamba nti ensimbi zonna yazimalayo kyokka talabanga by'abugagga byamuwa.\nAbatuuze banenyeza poliisi y'e Kyengera etabayambye kuyigga mukazi ono era ne basaba abazira kisa baveeyo bataase obulamu bwabwe ng'embeera tenaba ku sajjuka.\nAbantu 15 bebagenda okukafiiramu nga kubano kuliko Abuduh Byakatonda,Paul Mutunzi,Sula Kakooza, Benafaasi Ssaazi, Fulugensio Taamale n'abalala.\nBaweze nga bwe bagenda okutwalira amateeka mungalo basanyeewo ennyumba y'omukazi ono singa poliisi n'abasawo b'ekinnansi tebasitukiramu ku bataasa bulamu bwabwe.\nMunnayuganda abadde atendeka e Kenya akwatiddwa ku nkoona\nOmulambo gw'ofiisa wa poliisi gwayidde ne guggwaawo\nAvunaanibwa okubba emmotoka abbye ne ttivvi


Joshua Cheptegei ataddewo likodi y'ensi yonna empya, ng'awangula kiromita 15 mu misinde gya 2018 NN Seven Hills Race’\nJoshua Cheptegei ataddewo likodi y’ensi yonna empya ng’awangula emisinde gya ‘2018 NN Seven Hills Race’. Kiromita 15 yaziddukidde sikonda 41.05, ng’aggyawo likodi ya 49.05 ebaddewo. Guno mulundi gwakuna ogw’omuddiring’anwa nga Cheptegei awangula empaka zino.\nCheptegei yaleebezza banne okuva ku ntandikwa, era wadde bangi ku be yabadde avuganya nabo bagenze bavaamu, teyaddirizza mu sipiidi ye okutuusa lwe yatuuse ku kaguwa.\n“Nga waakayita kiromita 10 nnalabye nga likodi y’ensi yonna ngiri waggulu, era ku kiromita 12 nnasazeewo okwongeramu sipiidi. Kiromita eyasembye teyabadde nnyangu naye nasobodde okumalako, era ndi musanyufu olw’ekyo kyentuseeko,” Cheptegei bwe yategeezezza ng’emisinde gyakaggwa.\nStella Chesang bwe yali mu mizannyo gya Commonwealth mu kibuga Gold Coast mu Australia\nMu kiseera kye kimu, Stella Chesang naye yawangudde mmita 10,000 mu bakazi ze yaddukidde sikonda 47:19, mu mpaka ze zimu ezaabadde mu kibuga Nijmegen mu Netherlands.\nMu April, Cheptegei ne Chesang baawangula emidaali gya zaabu mu mizannyo gya Commonwealth egyali mu kibuga Gold Coast mu Australia. Cheptegei yawangula mu mmita 5,000 ne 10,000 mu basajja, sso nga Chesang yawangula mmita 10,000 mu bakazi.


10 kale tubasalire amagezi; baleme okuba abangi, olutalo bwe lulijja baleme okwegatta n'abalabe baffe, okulwana aaffe, okugolokoka okuva mu nsi.\n11 Kyebaava babateekako abakoza okubabonyaabonya n'emigugu. Ne bamuzimbiia Falaawo ebibuga eby'amaterekero, Pisomu ne Lamusesi.\n17 Naye aba zaalisa ne bamutya Katonda, so kebaakola nga bwe baalagirwa kabaka We Misiri, naye baabakuuma Iabaaaa ab'obulenzi nga balamu.\n20 Katonda n'akola bulungi abazaalisa: abantu ne baba bangi, ne baba ba maaayi nnyo.\n1 Omuntu ow'omu nnyumba a Levi n’agenda n'awasa muwala wa Levi.\n2 Omukazi n'aba olubuto n’azaala omawana wa bulenzi: naye bwe yamulaba nga mulungi, n'amukwekera emyezi esatu.\n6 n'akisumulula, n'alaba omwana: laba, omwana n'akaaba. n'amusaasira, n'ayogera nti Ono ye munne w'abaana ba Baebbulaniya.\n7 Awo mwanyina n'amugamba omuwala wa Falaawo nti ŋŋende nkuyitire omulezi mu bakazi Abaebbulaniya akuyonseze omwana?\n16 Ne kabona ow'e Midiyaani yalina abawala musanvu: ne bajja ne basena ammazi, ne bajjuza ebyesero ne bazinywesa endiga za kitaabwe.\n21 Musa n'akkiriza okutuula n'omuntu oyo: n'amuwa Musa muwala\twe Zipola.\n23 Awo ennaku ziri bwe zaayitawo, ennyingi, kabaka w'e Misiri n'afa: abaana ba Isiraeri ne basinda ku lw'obuddu bwabwe, ne bakaaba, n'okukaaba kwabwe ne kulinnya eri Katonda ku lw'obuddu bwabwe.\n3 Musa n'ayogera nti Ka nneekooloobye kaaka'ti, ndabe ekigambo kino ekikulu, ekisaka kyekivudde kirema okusiriira.\n7 Mukama n'ayogera nti Ndabidde ddala okubonaabona okw'abantu bange abali mu Misiri, ne mpulira okukaaba kwabwe ku Iw'abo ababakoza; kubanga mmanyi ennaku zaabwe;\n10 Kale nno jjangu, naakutuma eri Falaawo. obaggyeyo abantu bange abaana ba Isiraeri mu Misiri.\n12 N'ayogera nti Mazima ndibeera wamu naawe; era kano kalikubeerera akabonero, nga\tnze nkurumye: bw'olimala okuggya abantu abo mu Misiri, muliweerereza Katonda ku lusozi luno.\n19 Era mmanyi nti kabaka w'e Misiri talibalagira kugenda, weewaawoeran'omukono ogw'amaanyi.\n20 Nange ndigolola omukono gwange, ne nkuba Misiri n'amagero gange gonna ge ndikola wakati waayo: oluvannyuma lwago balagira.\n2 Mukama n'amugamba ati Kiki ekiri mu mukono gwo? N'ayogera ati Muggo.\n8 Awo olulituuka bwe batalikukkiriza era bwe bataliwulira ddoboozi lya kabonero ak'olubereberye, balikkiriza eddoboozi ery'akabonero\tak'okubiri.\n9 Awo bwe batalikkiriza bubonero buno bwombiriri era bwe bataliwulira ddoboozi lyo, olisena ku mazzi g'omugga n'ofuka ku lukalu: amazzi g'olisena mu mugga galifuuka omu saayi ku lukalu.\n10 Musa n'agamba Mukama nti Ai Mukama, nze siri muntu wa bigambo okuva ddi na ddi, newakubadde okuva lw'oyogedde n'omuddu wo: kubanga soogera mangu, n'olulimi, lwange luzito.\n11 Mukama n'amugamba nti Ani eyakola akamwa; k'omuntu? Oba ani akola kasiru oba omuzibe w'amatu oba atunula oba muzibe w'amaaso? Si nze Mukama?\n20 Musa n'atwala mukazi we n'abaana be, n'abeebagaza ku ndogoyi, n'addayo mu nsi y'e. Misiri: Musa n'atwala omuggo gwa Katonda mu mukono gwe.\n23 nange nkugambye nti Leka omwana wange ampeereze; naawe ogaaayi okumuleka: laba, nditta omwaaa wo, omubereberye wo.\n26 N'amuleka. N'alyoka ayogera nti Oli baze wa musaayi olw'oku Komolebwa.\n27 Mukama n'agamba Alooni nti Genda mu ddungu omusisiakane Musa. N'agenda n'amulaba ku lusozi lwa Katonda, n'amunywegera.\n29 Musa\tne Alooni ne bagenda ne bakuŋŋaanya abakadde bonna ab'abaana ba Isiraeri:\n31 Abantu ne bakkiriza: bwe baawulira nti Mukama yabajjira abaana ba Isiraeri n'alaba okubonaabona kwabwe, ne Ibavuunama emitwe gyabwe, ne basinza.\n4 Kabaka We Misiri n'abagamba nti Lwaki mmwe, Musa ne Alooni, okubalesaayo abantu emirimu gyabwe? Mugende eri emi gugu gyammwe.\n7 Temuwanga nate abantu essuubi ery'okukoza amatoffaali ng'edda: bagende beekuInnaanyize essubi.\n8 N'omuwendo 'ogw'amatoffaali, gwe baakola edda, mugubasalire; muleme okugukendeezaako n'akatono: kubanga bagayaala; kyebava bakaaba nga boogera nti Leka tugende tuweeyo saddaaka eri Katonda waffe.\n21 ne babagamba nti Mukama abatunuulire asale omusango; kubanga mukyayisizza okuwunya kwaffe mu maaso ga Falaawo,, ne mu maaso g'abaddu be, okubawa' ekitala mu mukono gwabwe okututta.\n3 nalabikira Ibulayimu, ne Isaaka, ne Yakobo, nga Katonda Omuyinza w'ebintu byonna, naye mu linnya lyange YAKUWA saamanyibwa nabo.\n7 era ndibeetwalira okubeera eggwanga, nange ndibabeerera Katonda: nammwe mulimanya nga nze Yakuwa Katonda wammwe, abaggya mu; migugu egy'Abamisiri.\n11 Yingira, ogambe Falaawo kabaka We Misiri abaleke abaana ba Isiraeri bave mu nsi ye.\n13 Mukama n'agamba Musa ne Alooni, n'abai lagira eri abaana ba Isiraeri n'eri Falaawo kabaka We Misiri, okuggya abaana ba Isiraeri mu nsi y'e Misiri.\n14 Abo gye mitwe gy'ennyumba za bajjajja baabwe: abaana ba' Lewubeeni omubereberye wa Isiraeri: Kanoki, ne Palu, Kezuiooni, ne Kalumi: abo bye bika bya Lewubeeni.\n17 Abaana ba Gerusoni: Libuni ne Simeeyi, mu bika bya bwe.\n18 N'abaana ba Kokasi: Amulaamu ne Izukali, ne Kebbulooni, ne Wuziyeeri: n'emyaka egy'obulamu bwa Kokasi emyaka kikumi\tmu\tasatu\tmu esatu.\n19 N'abaana ba Merali; Makuli nei Musi. Abo bye bika by'Abaleevi mu mirembe gyabwe.\n20 Amulaamu n'awasa Yokebedi mugandai wa kitaawe; n'amuzaalira Alooni, ne Musa: n'emyaka egy'obulamu! bwa Amulaamu emyaka kikumi mu asatu mu musanvu.\n22 N'abaana ba Wuziyeeri; Misaeri,\tne Erizafani, ne Sisiri.\n25 Eriyazaali omwana wa Alooni, n'awasa mu' bawala ba Putiyeeru; n'amuzaalira Finekaasi. Abo gye mitwe gy'ennyumba za bajjajja b'Abaleevi mu bika byabwe.\n27 Abo be baagamba Falaawo kabaka w‘e Misiri okuggya abaana ba Isiraeri mu Misiri: abo ye Musa ne Alooni bali.\n1 Mukama n'agamba nti Laba, nkufudde Kato: Falaawo: era Alooni mugandawo alibeera nabbi wo.\n2 Olyogera kye nkulagira: ne Alooni mugandawo aligamba Falaawo, aleke ba Isiraeri bave mu Misiri\n3 Nange ndikakanyaza gwa Falaawo, ne nnyongeza obubonero bwange n'amagero mu nsi y'e Misiri.\n4 Naye Falaawo talibawulira, nange nditeekako omukono gwange ku Misiri ne nfulumya eggye lyange, abantu abaana ba Isiraeri, mu nsi y’e Misiri, n'emisango eminene.\n6 Musa ne Alooni ne bakola\tbwe batyo; Mukama nga bwe yabalagira: batyo bwe baakola.\n7 Ne Musa yali nga yaakamala emyaka: ne Alooni nga yaakamala kinaana mu esatu, bwe banne Falaawo.\n8 Mukama nagamba Musa ne Alooni ngayogera nti\n9 Falaawo bwalibagamba ng’ayogera nti Mwerotera ekitalo: nolyoka ogamba Aloni nti Twala omuggo gwo ogusuule wansi mu maaso ga Falaawo, gube omusota.\n10 Musa ne Alooni nebayingira ewa Falaawo, ne bakola bwe batyo nga Mukama, bweyalagira: Aloni n’asuula omuggo gwe wansi mu maaso go Falaawo no mu maso g’abaddube, ne guba omusota.\n11 Falaawo naye nalyoka ayita abagezi n’abalogo: era nabo abasawo Abamisiri nebakola bwe batya n’amagezi gaabwe ag’ekyama.\n12 Kubanga basuula buli muntu omuggo gwe negiba emisota naye omuggo gwa Alooni negumira emiggo gyabwe.\n13 Falaawo omutima gwe negukakanyala, natabawulira; nga Mukama bweyayogera.\n14 Mukama managamba Mnsa nti Falaawo omutima gwe guzitowa, agana okubaleka abantu,\n15 Ogenda eri Falaawo enkya; laba, afuluma okugenda ku mugga; naawe oliyimirira ku mabbali g’omugga okumusisiukana; n’omuggo ogwafuuka omusota oligutwala mu mukono gwo.\n16 Nomagamba nti Mukama, Katonda wa Beebulaniya, y’antumye gy’oli ng’ayogera nti Leka abantu bange, bampeerereze mn ddungu: era, laba, okutuusa kaakano towulira.\n17 Bw’atyo Mukama bwayogera nti Ku kino kw’olimannyira nga nze Mukama: laba, ndikuba n’omuggo oguli mu mukono gwange ku mazzi agali mu mugga, galifuka omusaayi.\n18 N’eby’omu mugga birifa, omugga guliwunya: Abamisiri amazzi ag’omu mugga galibatama okunywako.\n19 Mukama n’agamba Musa nti Gamba Alooni nti Twaala omuggo gwo ogolole omnkono gwo ku mazzi g’e Misiri, ku migga gyabwe, kn nsalosalo zaabwe, ne ku bidiba byabwe, ne kn nnyanja zaabwe zonna ez’amazzi, gafuke omusaayi; era mulibeera omusaayi mu nsi yonna ey’e Misiri, mu ntiba ez’omuti ne mu nsuwn ez’amayinja.\n20 Musa ne Alooni ne bakola bwe batyo nga Mukama bweyalagira; n’ayimusa omuggo, n’akuba amazzi agali mu migga, ma maaso ga Falaawo ne mu maaso g’abaddu be amazzi gonna agali ma mugga negafuuka omusaayi.\n22 Ne bakola bwe batyo abasawo Abamisiri mu magezi gaabwe ag’ekyama; Falaawo omutima gwe ne gukakanyala, natabawulira; nga Mukama bweyayogera.\n24 Abamisiri bonna ne basima, kumpi n’omugga bafune amazzi ag’okunywa; kubanga amazzi ag’omu mugga nga tebayinza ku ganywako.\n25 Ennaku musanvu ne zituukirira, Mukama ng’amaze okukuba amugga\n3 n'omugga gulijula ebikere, ebiririnnya ne biyiingira mu nnyumba yo ne mu kisenge kyo mw'osula, ne ku kitanda kyo, ne mu nnyumba z'abaddu bo, ne ku bantu bo, ne mu ntamu zo, ne mu bibbo eby'okugoyeramu:\n5 Mukama n'agamba Musa nti Gamba Alooni nti Golola omukono gwo n'amuggo gwo ku migga, ku nsalosalo, ne ku bidiba, olinnyise ebikere ku nsi ey'e Misiri.\n6 Alooni n’agolola omukano gwe ku mazzi g'e Misiri; ebikere ne birinnya ne bisaanikira ensi ey'e Misiri.\n9 Musa n'agamba Falaawo nti Olw'ekyo weenyumiriza ku nze: mu biro ki mwe mba nkusabira ggwe n'abaddu ba n'abantu bo ebikere bizikirizibwe kuggwe ne ku nnyumba zo, bisigale mu mugga mwakka?\n10 N'ayogera nti Ku lwa jjo. N'ayogera nti Kibe ng'ekigambo kyo:\tolyakeemanye nga tewali afaanana nga Mukama Katonda waffe.\n11 N'ebikere biri kuleka ggwe n'ennyumba zo n'abaddu bo n'abantu bo; birisigala mu mugga mwokka.\n12 Musa ne Alooni ne bava eri Falaawo: Musa n'akaabira Mukama ku Iw'ebikere bye yamuleetera Falaawo.\n13 Mukama n'akola ng'ekigambo kya Musa: ebikere ne bifiira mu nnyumba, mu mpya, ne mu nsuku,\n14 Ne babikuŋŋaanya entuumo n'entuuma: ensi n'ewunya.\n16 Mukama n'agamba Musa nti Gamba AIooni nti Golola omuggo gwo okube enfuufu y'ensi, ebe ensekere mu nsi yonna ey’e Misiri.\n20 Mukama n'agamba Musa nti Golokoka ku nkya mu matututulu oyimirire mu maaso ga Falaawo; laba, afitluma okugenda ku mazzi; omugambe nti Bw'atyo Mukama bw'ayogera nti Leka abantu bange, bampeereze.\n24 Mukama n'akola bw'atyo; ebikuukuulu. by'ensowera ne bijja ebizibu mu nnyumba ya Falaawo ne mu nayumba z'abaddu be : ne mu ngi yonna ey'e Misiri ensi n'efa ebikuukuulu by'ensowera.\n29 Musa n'ayogera nti Laba nva mu maaso go, ndimusaba Mukama ebikuukuulu by'ensowera biggibwewo eri Falaawo, eri abaddu be, n'eri abantu be, jjo: wabula kino kyokka, Falaawo aleme okweyongera nate okulimba obutaleka bantu, baweeyo saddaaka eri Mukama\n3 laba, omukono gwa Mukama guti ku; magana go agali mu ttale, ku mbalaasi, ku ndogoyi, ku ŋŋamira, ku nte, ne ku ndiga: nsotoka omuzibu ennyo.\n8 Mukama n'agamba Musa ne Alooni nti Mwetwalire embatu ez'evvu ery'omu kyoto, Musa alijmansize waggulu mu maaso ga Falaawo.\n9 Era liriba nfuufu ku nsi yonna ey'e Misiri, liriba jjute eriyulika mu mabwa ku muntu ne iku nsolo, mu nsi yonna ey'e Misiri.\n11 Abasawo ne batayinza kuyiaurira mu maaso ga Musa ku lw'amayute; kubanga, amayute gaali ku basawo, ne ku Bamisiri bonna.\n15 Kubanga kaakano nandigolodde omukono gwange, na ndikukubye ggwe n'abantu bo ne kawumpuli, wandizikiridde mu nsi:\n19 Kale, kaakano, tuma, oyanguye okuyingiza amagana go ne byonna by'olina mu ttale; buli muntu n'ensolo abanaalabika mu ttale abataaleetebwe mu nnyumba, omuzira gulibakuba, balifa\n22 Mukama n'agamba Musa nti Golola omukono gwo eri eggulu, omuaira gubeere mu nsi yonna ey'e Misiri, ku muntu, ne ku nsolo, ne ku muddo gwonna ogw'omu nsuku, mu nsi yonna ey'e Misiri.\n25 Omuzira ne gukuba mu nsi yonna ey'e Misiri buli ekyali mu ttale, omuntu era n'ensolo; omuzira ne gukuba buli muddo ogw'omu nsuku, ne gumenya buli mud ogw'omu nsuku.\n30 Naye ggwe n'abaddu bo, mmanyi nga temulitya kaakano Mukama Katonda:\n32 Naye eŋŋaano ne kusemesi\ttebyakubibwa: kubanga byali nga tebinnamera.\n3 Musa ne Alooni ne bayingira eri Falaawo, ne bamugamba nti Bw'atyo bw'ayogera Mukama Katonda w'Abaebbulaniya nti Olituusa wa oku gaana okwetoowaza mu masso gaage? Leka abantu bange, bampeereze.\n4 4 Naye, bw'onoogaana okubaleka abantu bange, laba, jjo ndireeta enzige mu nsalo yo:\n5 zirisaanikira kungulu ku nsi, ensi ereme okulabika: zirirya ebisigadde ebpawonawo, omuzira bye gwabalekera, ne zirya buli muti ogubamerera mu nsuku:\n9 Musa n'ayogera nti Tuligenda n'abaana baffe abato era n'abakadde baffe, n'abaana baffe ab'obulenzi era n'abaana baffe ab'obuwala, n'endiga zaffe era n'ente zaffe bwe tuligenda; kubanga obubi buli mu maaso gammwe kubanga kirugwanidde ffe okukolera Mukama embaga.\n14 Enzige ne zirinnya ku nsi yoana ey'e Misiri, ne zigwa mu nsalo zonna ez'e Misiri: zaali nzibu nnyo; edda n'edda tewabanga nzige nga ezo, newakubadde enayuma waazo tewalibeera nga ezo.


Bukedde Online - Ab'e Nabweru beekalakaasizza lwa luguudo\nAb'e Nabweru beekalakaasizza lwa luguudo\nGav't etandise okugema kkolera okw'ekikungo\nABATUUZE b’e Nabweru mu munisipaali y’e Nansana bavudde mu mbeera ne bagumba mu luguudo nga balaga obutali bumativu bwabwe oluvannyuma lw’abagagga mu kitundu okuddukira mu kkooti eyimirize okuzimba oluguudo mu kitundu kino.\nAbatuuze nga beekalakaasa.\nABATUUZE b'e Nabweru mu munisipaali y'e Nansana bavudde mu mbeera ne bagumba mu luguudo nga balaga obutali bumativu bwabwe oluvannyuma lw'abagagga mu kitundu okuddukira mu kkooti eyimirize okuzimba oluguudo mu kitundu kino.\nBano okuva mu mbeera kyaddiridde amawulire okusaasaana ng'abagagga basatu nga bakulembeddwaamu Haji Mahad Katamba ne bannne bwe baddukidde mu kkooti Enkulu mu Kampala nga baagala eyimirize okuzimba oluguudo ekintu ekitasanyudde batuuze.\nAbatuuze bano baabadde beesomye okukuuma omuliro ku bizimbe by'abaggagga okuli ekya Mahad Plaza ekisangibwa mu Kafunda e Nabweru wabula bano ne balemesebwa poliisi n'abakulembeze b'omu kitundu.\nOluguudo luno oluweza kkiromita emu n'ekitundu luludde nga lujjudde ebinnya ate lufunda ekireetedde obubenje okweyongera.\nKontulati y'okuzimba oluguudo luno yaweebwa kkampuni ya Newton Construction era okuluzimba ne kutongozebwa RDC wa Wakiso, Rose Kirabira ng'okuzimbibwa kwonna kwabalirirwamu 1,100,000,000/-.\nAbatuuze abaabadde batasalikako musale baagumbye mu luguudo okulaga obutali bumativu bwabwe era wano abakulembeeze okwabadde ne ssentebe w'ekitundu kino, Dorothy Nankya ne bawera obutagenda kutunula nga abantu aboolubatu balemesa ebyenkulaakulana mu kitundu kyabwe.\nAbakulembeeze b'e Nansana nga bakulembeddwaamu sipiika wa munisipaali, Musa Kalungi baategeezezza nti ensonga zino zigenda kutwalibwa mu lukiiko lwa munisipaali bateme empenda okulaba nga bonna abatakkiriziganya na bigenda mu maaso batuuzibwa, ensonga zaabwe ne zitunulwamu.\nGwe balumirizza annyonnyodde\nOmugagga Haji Mahad Katamba abantu gwe beemulugunyako yategeezezza nti tebalwanyisa nkulaakulana wabula bannabyabufuzi be baagala okwonoona ssente z'omuwi w'omusolo.\nYayongeddeko nti ekyabatutte mu kkooti kwe kulaba ng'eyimiriza okuzimba okugenda mu maaso kuba kwa gadibengalye.\nSiteegi eguddemu nga Lukwago asaba obululu


Bukedde Online - Aba FDC baagala Kayihura alekulire\nAba FDC bagenda mu kkooti ku kwongezaayo...\nFDC eyagala omuduumizi wa poliisi Gen. Kale Kayihura akwatibwe era abuulirizibweko ku nkolagana ye n’ab’ekibiina kya Bodaboda 2010 okuli n’akikulira, Abdallah Kitatta abaakwatiddwa nga bateeberezebwa okwenyigira mu butemu.\nOmwogezi wa FDC SSemujju Ng’anda , ssentebe w’akakiiko akakola ku bisuubizo bya gavumenti Hassan Kaps Fungaroo n’omwogezi w’olukiiko lw’abakyala mu FDC Sarah Eperu nga bali mu lukung’ana lwa bannamawulire.\nMu ngeri y’emu omwogezi wa FDC era nnampala w’ababaka b’ekibiina kino mu Palamenti, Ssemujju Nganda (Kira munisipaali) ategeezezza nti agenda kwanja ekiteeso ng’asaba Palamenti ebuulirize ku Kayihura n’enkolagana ye ne ‘Bodaboda 2010’.\nEkiteeso kigenda kuzingiramu n’okubuuliriza ku nkolagana y’ebitongole ebikuumaddembe ebirala nga ISO ebirina enkolagana n’abantu abalala abaavaayo ne baKkiriza mu lwatu nti bamenyi b’amatteeka.\nBino bibadde mu lukung’ana lwa bannamawulire ku kitebe kya FDC e Najjanankumbi era kiddiridde militale poliisi okukwata bammemba ba ‘bodaboda 2010 abawerako nga bagambibwa okuba n’akakwate ku kutemula eyali omukozi w’eddwaliro lya CASE Hospital, Francis Ekalungar.\n‘’Kayihura yabadde mu Palamenti n’agamba nti abadde akolagana n’aba Bodaboda 2010 okuli ne Abdallah Kitatta okulwanyisa obubemenyi bw’amateeka. Kyetaaga naye akwatibwe agattibwe ku ba Kitatta annyonnyole enkolagana ye nabo.. ..’’ Ssemujju Nganda bwe yategeezezza.\nYagambye nti poliisi yaweebwa obuwumbi 525 mu bajeti y’omwaka guno ate ab’ekitongole ekikettera munda ekya ISO ne kiweebwa obuwumbi obukununkiriza mu 60 n’olwekyo tewali nsonga lwaki tekikola bulungi mirimu gyakyo ne kigirekera abantu ba bulijjo olumu abamenyi b’amateeka.\nSsemuju yayongeddeko nti aba Bodaboda 2010 baludde nga bakola effujjo ku Bannayuganda singa baakwatibwa dda.


Bukedde Online - Emitendera 10 mw’oyita okukola ssabbuuni ayoza\nEmitendera 10 mw’oyita okukola ssabbuuni ayoza\nBUSIRO: Essaza erisinza Embiri n’Amasiro...\nSSINGO: Essaza eriterese Walumbe atigomya...\nKarim Karamagi, omukugu mu byenkulaakulana okuva mu kibiina kya RUSBA agamba nti ssabbuuni ky’ekimu ku byamaguzi ebitabulwa katale era nga kikulu nnyo okuyiga okumwekolera.\nTEWALI maka oba muntu atakozesa ssabuuni kuba akozesebwa okunaaba n’atta obuwuka obuyinza okutuusa obulabe ku mubiri gwe ate n’okwozesebwa engoye ekimufuula ow’omugaso ennyo eri buli muntu.\nKarim Karamagi, omukugu mu byenkulaakulana okuva mu kibiina kya Rural Small Scale Business Association (RUSBA) agamba nti ssabbuuni ky’ekimu ku byamaguzi ebitabulwa katale era nga kikulu nnyo okuyiga okumwekolera. Yeetaaga entandikwa ntono ddala, ate bw’omuyiga toddayo kumusaasaanyizaako ssente.\nOmusomesa Ssennyonjo ng’ayiwa olutabu lwa ssabbuuni mu katiba.\n"NNAYIGA OKUKOLA SSABBUUNI MU LUNAKU LUMU"\nAbdurashid Ntanzi, Nsangi: Nkola ssabbuuni ow’ebika eby’enjawulo. Mu August wa 2012 nnawulira nga balanga omusomo e Nabweru era olunaku bwe lwatuuka ne ng’enda nga n’okuva olwo siddanga mabega.\nNnatandika okumwekolera nga bwe mutwalira eyansomesa okugolola ensobi oba nga bwemba ntabula ne ndaba ebitateredde nga mmukubira essimu n’andagirira okutuusa lwe nnalaba nga ngize.\nOkumutunda, nnatandikira ku mikwano, baliraanwa n’okugabira abantu bamukozese ko nga mbalekera n’endagiriro era ng’olubaggwaako nga bampita okubawa omulala.\nMu bbanga ttono nnagenda okulaba ng’abamwetaaga bangi ng’abamu bakola wooda nnene n’abaagulanga omuti ogumu.\nKino kyampaliriza okutunda bodaboda yange gye nnali nkolerako ne ngulamu ekyuma ekikola ssabbuuni kya 2,000,000/- okusobola okwongera ku bungi bwa ssabbuuni gwe nkola era okuva olwo, okukola ssabbuuni ne gufuuka omulimu gwange.\nOmwezi nfuna amagoba agatakka wansi wa 600,000/- era akatale nkalina naye sisobola kukamatiza kuba ssente ze nsiga mu mulimu guno okugula ebikozesebwa sinnaziweza.\nSsennyonjo (ku kkono) ng’alagirira omu ku beetaba mu musomo engeri y’okutabula ssabbuuni.\nNkubiriza abantu okuba abayiiya okweggya mu bwavu kuba omutwe gwo gwe gukweyimirira ate bw’obaako ne ky’oyize, ssente z’osiga mu misomo zigoberere zireme kufa.\nAte bw’oba onoonya akatale, abantu abakuliraanye ke kataleko akasooka era b’olina okusooka okuguza ebintu byo.\nLaban Sennyonjo, owa Action for prosperity (APO) agamba nti waliwo enkola za ssabbuuni nnyingi omuntu z’ayinza okugoberera. Abamu bamufumba oba okutabula ebirungo ng’okozesa bino wammanga.\nENTABULA Y’EBIRUNGO EBIKOLA EMITI GYA SSABBUUNI 10\nTEEKA liita z’amazzi 2.5 mu baketi mw’ogenda okutabulira ebirungo. Gattamu ½ kkiro ya caustic soda otabule n’omulawo okutuusa bw’amulungukira mu mazzi.\nTereka wabbali okumala ebbanga eriri wakati w’essaawa bbiri ne 24 bimale okuwola nga bw’okola ebirala.\nBw’aba awoze, gattamu liita za butto 2.5 otabule okumala eddakiika ssatu oba ttaano aggweeremu.\nBw’omala, pima borax ebigiiko 2.5 nabyo obitabulemu, tabula amale okumulungukira ddala.\nWano bw’oba oyagadde, oyinza okuteekamu langi gy’oyagala n’akawoowo wabula bino obipimisa nnyindo n’amaaso okutuusa lw’ofuna ky’oyagala.\nBino oyinza okubikozesa oba okubireka naye bw’oba obikozeseza ne bitakusanyusa, omulundi oguddako yongera ku bipimo bye wakozeseza oba okubikendeeza. Bitabule bulungi n’omulawo okutuusa lwe bibuna obulungi.\nNtanzi ng’alaga ssabbuuni awedde okukola.\nOluvannyuma biteeke ku mabbali okumala eddakiika 30 bimale okwekwata ng’ekipooli. Eddakiika 30 bwe ziggwaako, yala akaveera wansi oba ku mmeeza otuuzeeko akatiba katereere bulungi olyoke oteekemu ssabbuuni.\nBino olina kubikolera mu kifo ekiyonjo, ekiweweevu ate nga kikalu bulungi ssabbuuni asobole okukwata, okuguma obulungi n’obutafuumuukirako nfuufu.\nOluvannyuma lw’essaawa ssatu, mukebereko, bw’aba amaze okuguma, muggye mu katiba ate ozzeemu omulala.


Bukedde Online - Bobi Wine eby'okutulugunya abantu abitutte mu UN\nAkafubo ka Kyagulanyi n'ababaka ba NUP\nZlatan ne Lukaku balwanye\nOfiisa gwe baakutte ku by'okutta Kirumira ...\nBOBI Wine ne banne eby’okubatulugunya babitutte mu kibiina ky’amawanga amagatte (UN ), era boongedde okukungaanya obutambi obulaga ebyabatuusibwako.\nMunnamawulire ng'ayamba eyalumiziddwa\nBobi Wine agamba nti ayagala bwenkanya kyokka, nab’ekitongole kya UN bakome ku gavumenti okukomya okuyisa obubi abawagizi b’ekisinde kya People’s Power.\nYagambye nti si kituufu gavumentgi okulumiriza nti abantu beekwata babeera bakozi ba ffujjo n’agamba nti abamu ku bantu abakubwa nga Bannamawulire babeera ku mirimu gyabwe .\nKu Lunaku Bobi Wine lweyadda mu Uganda, abantu bangi abaakubwa emiggo, okuli bannamawulire n’abantu abalala era nga waliwo n’akatambi akaakwatibwa nga kalaga abasirikale ku poliisi e Kajjansi nga bakuba omuntu, era bino byonna ab’enkambi ya Bobi Wine baabiweerezza aba UN.\nABAAKUBIDDWA BATTOTTOLA EBYABADDEWO\nXviera Ssewankambo 28, Amanyiddwa Sweet Pepsi eyalabikidde mu katambi ku mikutu gya yintaneeti ng’abamagye bamukuba emiggo atiriika musaayi agamba yawoonedde watano okufa olw’emiggo n’ebigala by’emmundu ebyamukubiddwa okutuuka okumwasa omutwe.\nSsewankambo omutuuze w’e Kulambiro Central zooni, gwe basoose okuddusa mu kalwaliro akamu e Kasangati ng’ali mu mbeera mbi agamba basoose ku mukuba bigala bya mmundu ku mutwe nga tebannaba mukuba miggo egirabikira mu katambi akasaasaanidde ku mikutu gya yintaneti “Nabadde nkyali wansi ne zireeta ekibinja ky’abajaasi abalala (abalabikira mu katambi) era bano mu kifo ky’okuyamba bayongedde kunkuba mbooko mu mugongo era wano namazze eddaakika eziweerako nga sikyategeera kigenda mu maaso’Ssewankambo bwe yategeezezza.\nAte James Kibuuka bulooka w’ettaka, omutuuze we Nangabo mu ajjudde ebisago mu mugongo emisale n’enkovu mu mugongo olwa kibooko ze bamukubye, Agamba nti yabadde ku pikipiki ng’agenda ku somero lya Kindmother Nursery School Wampeewo okuggyayo omwana we yabadde atuuka awali oluguudo ololwa kibooko zebaamukubye nga bagumbulula abawagoizi ba Bobi Wine e Kasangati ku Lwokuna.\nKibuuka agamba nti gy’ogyeko okuba nti talina ssente za bujjanjabi, akyatidde okugenda ku poliisi okugiroopera ekyamutuuseko kubanga atya nti bayinza ate okumwefuulira ne bamukwata nga bagamba yabadde mu kwekalakaasa.\nAbantu babadde bakyaali ku by’amagye okukuba abantu e Kasangati ate newabaawo abasirikale ba poliisi abalabikidde mu katambi ku mikutu gya yintaneeti mu bukambwe nga batulugunya omuvubuka wa people power e Kajjansi .\nAkatambi kalaga abasirikale ba poliisi nga bakung’anidde ku muvubuka ayambuddwamu T-shirt ali ku mpingu bamukuba ebikonde, ensambageere n’emiggo.\nPOLIISI ENNYONYEREZA KU BILI MU KATAMBI\nOluvannyuma lw’akatambi kano okusaasaanira ku mikutu gya yintanenti, poliisi eggulo ng’eyita ku mukutu gwayo ogwa Face book yataddeko obubaka obuvumirira ekikolwa kino ne bagattako nti batandise okunoonyereza ku basirikale abalabikira mu katambi kano.\nBayongeddeko nti ebikolwa bino eby’okutulugunya abantu tebiri mu mateeka era si bya poliisi bikolebwa abantu ssekinnoomu era abo abanazuulwa nga benyigidde mu kutulugunya omuvubuka ono bajja kuvunaanibwa ssekinnoomu.\nBOBI WINE AVUMIRIDDE EBY’OKUTULUGUNYA ABAWAGIZI BE\nOluvannyuma lw’okulaba obutambi buno, Bobi Wine naye yavuddeyo navumirira ebikolwa bino bye yayise nti bigendereddwamu kutiisatiisa abantu be n’okubaggya ku mulamwa.\nBobi Wine yagasseko nti alagidde ttiimu ya bannamateeka be okuvaayo ku bikolwa by’okutulugunya abantu be era agamba bino byonna ebirabikira mu butambi bwebujulizi bwebajja okukozesa mu kibiina kya UN.\nAbataamatidde na byavudde m...\nWALIWO ekibinja ky'abantu abeekalakaasirizza ku ofiisi z'akakiiko k'eby'okulonda e Kayunga nga bagamba nti abantu...\nKATEMBA yabadde mu mupiira gwa AC Milan ne Inter Milan ku Lwokubiri, Zlatan Ibrahimovic ne Romelu Lukaku bwe baacankalanye...


Bukedde Online - Omutendesi Gitta bamukalize emipiira 4\nOmutendesi Gitta bamukalize emipiira 4\nTito Okello ne Nsibambi bagobeddwa mu KCCA...\nDesabre azudde abazannyi abaamukubya Zambia...\nAKAKIIKO akwasisa empisa mu FUFA kakalize omutendesi Alex Gitta ku ttiimu ya Masavu FC okumala emipiira ena nga ne mukasenge abazannyi gye bambalira talinnyayo.\nGitta eyakaligiddwa emipiira ena\nKino kiddiridde ebbaluwa okuva ewa ddiifiri eyalamula omupiira gwa Mbarara City FC bwe yali ewangula Masavu FC ggoolo 1-0 nga 22,December omwaka oguwedde ku kisaawe kya Kakyeka, okulumiriza Gitta n’omuzannyi we Ddumba Sadala bwe baasiwuuka empisa ne bakakkana ku ba ddifiri ne babavuma n’okubalangira ebisongovu omupiira bwe gwali gugenda mu maaso ate ne bwe gwaggwa nga babalanga okubasaliriza.\nBrian Ahebwa ye yateebera Mbarara City ggoolo eyavaako kaluma nywera nga kigambibwa nti yali akuumye,wabula bino FUFA teyalinze ku bimanya n’ekaliga ababiri bano obutabeera ku kisaawe nga ttiimu ya Masavu FC ezannya okumala emipiira ena egya AUPL.\nGitta awakanyizza ensalawo ya FUFA okuvaayo n’okusawo okw’ekikula bwe kiti nga tesoose kubayita benyonnyoleko nga bwe byali wabula yo n’ewuliriza ba ddifiri bokka.\n“Kyewuunyisa nti FUFA eyandibadde wakati w’enjuuyi zombi yeekubira ng’ekola okusalawo era kino balina okucuusaamu kuba tekizimba mupiira gwa Uganda wabula okuguzza emabega,” bwe yeemulugunyizza Gitta.\nMasavu yawunzika ekitundu ekisooka n’obubonero 14 mu kifo kya 14 wabula mu kaweefube w’okutereeza ttiimu baagobye abasambi 5 okuli; Peter Lumolo, Fred Omony, Robert Ssentongo, Charles Odeke ne Joseph Nkabirwa.


Bukedde Online - Ddereeva wa Bobi Wine yaziikiddwa mu biwoobe n'okwazirana: Alese bannamwandu 5\n'Ddereeva wa Bobi Wine yakubiddwa amasasi 5'\nDDEREEVA wa Bobi Wine eyakubiddwa amasasi mu kalulu ka Munisipaali y’e Arua yaziikiddwa eggulo wakati mu kwaziirana n’emiranga.\nEmikolo gyabadde ku kyalo Ssango mu ggombolola y’e Buwama mu disitulikiti y’e Mpigi. Okuziika kwetabiddwaako okusinga bannabyabufuzi.\nBano baakulembeddwamu famire y’omubaka wa Kyaddondo East, Robert Kyagulanyi n’abayimbi abeegwanyiza okuyingira ebyobufuzi..\nKu bano kwabaddeko Ronald Mayinja, Dr. Hilderman (Hillary Kiyaga) n’abalala.\nAmyuka Bobi Wine mu nsi ya ‘Ghetto’ Nubian Lee yennyamidde olw’engeri ddereeva wa mukamaawe gye yattiddwa kyokka n’abasaba baleme kumukaabira kuba yabadde alwanirira ddembe lya Bannayuganda.\nOmubaka Asuman Basalirwa eyaakawangula akalulu k’e Bugiri ng’ayambibwako Bobi Wine yawakanyizza ebyogerwa Poliisi nti emmundu eyakubye essasi ya ba opozisoni n’agamba nti buno bulimba kuba gavumenti emanyi ekituufu era bonna abaakikoze yabasabidde dduwa enkambwe.\nMukulu wa Bobi Wine ‘Chairman’ Fred Nyanzi yabuulidde abazze okuziika ebyabaddewo mu Arua ng’abaserikale babalumba n’awakanya ebigambibwa nti bbo be baalumbye ‘Konvoyi’ ya Pulezidenti.\nYagambye nti ye ye yasimattuse okuttibwa kuba ddereeva Kawuma gwe yabadde alinze basimbule naye Kasiano Wadri n’amuyita babeeko ka ‘meetingi’ mwe batuula kozzi awona, era olwazze emabega amasasi ne gavuga agasse ddereeva Kawuma.\nALESE BANNAMWANDU 5\nYasin Kawuma (40) baagenze okumutemula ng’alina abakyala abamanyiddwa bataano n’abaana 12 abamanyiddwa era bano balekeddwa ttayo. Ku bano kuliko n’ow’emyezi ena gyokka!\nAmasasi baagamukuba ku Mmande akawungeezi ku ssaawa nga 12:00 okumpi ne Royale Hotel mu kibuga Arua.\nYabadde mu mmtooka y’omubaka wa Kyaddondo East, Robert Kyagulanyi amanyiddwa nga Bobi Wine, ekika kya Toyota Tundra ng’asimbye mu luggya.\nBakazi ba Kawuma be yalese okuli Alice Mwesigwa gw’alinamu abaana basatu ( abadde yanoba), Annette Nansubuga abadde mu maka g’e Lusanja -Kiteezi mu ggombolola y’e Kasangati mu disitulikiti y’e Wakiso, omulala ye Beatrice Nakigudde gw’alinamu omwana omu, Jennipher Nakibuule n’abalala baasobeddwa eka ne mu kibira nga tebamanyi kyakukola.\nOkusinziira ku muyimbi Spark Ssebabi muganda wa Kawuma, omwana omukulu wa myaka 20 ate asembayo obuto, alina emyezi ena.\nTonny Sempebwa meeya wa Kassanda Town Council yagambye nti omugenzi abadde akoledde nnyo ekitundu kya Town council y’e Kasangati n’abasaba bakulembeze banne ttenda ezibadde mu mannya ga Kawuma zisigalewo ssente ezibadde zivaamu zigende mu maaso n’okulabirira abaana ne bannamwandu.\nAwakanyizza ebigambibwa nti Bobi Wine ye yavuddeko Kawuma okufa n’agamba nti zino zaabadde ntuuko.\nEndwadde ezitawaanya ennyo ebisolo mu biseera by'enkuba\nRwabogo alunda ente 200 n'embuzi 500